Συζητήσεις - Σύγκληση της Διακυβερνητικής Διάσκεψης (συζήτηση) - Τετάρτη 11 Ιουλίου 2007\n5. Σύγκληση της Διακυβερνητικής Διάσκεψης (συζήτηση)\nΠρόεδρος. – Η ημερήσια διάταξη προβλέπει τη συζήτηση της έκθεσης (A6-0279/2007) του κ. Leinen, εξ ονόματος της Επιτροπής Συνταγματικών Υποθέσεων, σχετικά με τη σύγκληση της Διακυβερνητικής Διάσκεψης: η γνώμη του Ευρωπαϊκού Κοινοβουλίου (άρθρο 48 της Συνθήκης ΕΕ) (11222/2007 – C6-0206/2007 – 2007/0808(CNS)).\nManuel Lobo Antunes, Προεδρεύων του Συμβουλίου. (PT) Κύριε Πρόεδρε, αξιότιμοι βουλευτές, έχουν περάσει δύο χρόνια από τότε που η απόρριψη του Συντάγματος στα δύο κράτη έριξε σκιά στις δραστηριότητες της Ένωσης. Μετά από ένα χρόνο περισυλλογής, δόθηκε εντολή στη γερμανική Προεδρία, τον Ιούνιο του 2006, να εξεύρει μία λύση η οποία θα μας έδινε τη δυνατότητα να αναδυθούμε από αυτό το αδιέξοδο και, εξ ονόματος των συναδέλφων μου, θα ήθελα να συγχαρώ τη γερμανική Προεδρία που επέτυχε ευρεία συμφωνία στο Ευρωπαϊκό Συμβούλιο. Θεωρώ ότι όλοι έχουμε λόγο να είμαστε ιδιαίτερα ευγνώμονες στην Καγκελάριο για την προσωπική της δέσμευση να κατορθώσει να ψηφιστεί η εν λόγω συμφωνία.\nΌπως είπαν προηγούμενοι ομιλητές, η συμφωνία που επιτεύχθηκε στο Ευρωπαϊκό Συμβούλιο σημαίνει ότι θα καταρτιστεί μια νέα μεταρρυθμιστική Συνθήκη, η οποία θα ανοίγει τον δρόμο σε μια ταχεία Διακυβερνητική Διάσκεψη με στόχο να δοθεί η δυνατότητα στη νέα Συνθήκη να τεθεί εγκαίρως σε ισχύ για τις εκλογές του Κοινοβουλίου το 2009. Τη συνιστώ ανεπιφύλακτα σε όλους σας.\nΕίναι προφανές ότι πολλοί από εσάς θα βρείτε τμήματα της συμφωνίας τα οποία θεωρείτε λιγότερο σημαντικά. Κανείς από εσάς δεν μπορεί να προσποιηθεί ότι αυτή είναι ακριβώς η εντολή που θα διατυπώναμε εάν είχαμε την απόλυτη ευκαιρία να το πράξουμε. Από την αρχή, η γερμανική Προεδρία αντιμετώπισε το δύσκολο έργο του συνδυασμού πολλών διαφορετικών απόψεων σχετικά με το πώς μπορούμε να προχωρήσουμε προς τα εμπρός. Αυτοί που έχουν επικυρώσει ήδη τα Συντάγματα επιθυμούσαν, απολύτως δικαιολογημένα, να διατηρήσουν το υφιστάμενο κείμενο όσο το δυνατόν πλησιέστερα στην αρχική μορφή, ενώ άλλοι ζητούσαν ένα νέο κείμενο όσο το δυνατόν πιο διαφορετικό από το σχέδιο της Συνταγματικής Συνθήκης. Το κείμενο είναι, συνεπώς, μία συμβιβαστική λύση μεταξύ αυτών των δύο θέσεων. Όλοι έχουν τώρα μια ευκαιρία να αξιολογήσουν το αποτέλεσμα και, συνεπώς, δεν θα χρονοτριβήσω με λεπτομέρειες. Είμαι πεπεισμένος ότι πρόκειται για ένα ισορροπημένο κείμενο και ότι δεν θα ήταν δυνατόν να επιτευχθεί καλύτερη συμφωνία από αυτή.\nΗ συμφωνία που επιτεύχθηκε στο Ευρωπαϊκό Συμβούλιο αναθέτει στην πορτογαλική Προεδρία μια εντολή η οποία, επειδή είναι ευρεία και εξονυχιστική σε λεπτομέρεια, θα δώσει τη δυνατότητα στη Διακυβερνητική Διάσκεψη (ΔΔ), η οποία είναι επιφορτισμένη με την πλήρη μετατροπή της εντολής σε κείμενο Συνθήκης, να ολοκληρώσει το έργο της σε όσο το δυνατόν συντομότερο διάστημα. Το Κοινοβούλιο θα συμμετάσχει πλήρως στο έργο της ΔΔ και το Συμβούλιο έχει αποδεχτεί μια πορτογαλική πρόταση σύμφωνα με την οποία το Κοινοβούλιο θα πρέπει να έχει τρεις εκπροσώπους στη Διάσκεψη.\nΓνωρίζοντας τη δέσμευση του παρόντος Κοινοβουλίου να διασφαλίσει ότι η Ένωση θα μπορεί στο μέλλον να ενεργεί με τη μέγιστη αποτελεσματικότητα και δημοκρατική νομιμότητα, είμαι περιχαρής για αυτή την ενισχυμένη εκπροσώπηση. Το Κοινοβούλιο έχει προφανώς συμμετάσχει στις διαβουλεύσεις καθ’ όλη τη διαδικασία που οδήγησε στη ΔΔ. Γνωρίζω ότι η συνεισφορά των βουλευτών του ΕΚ εκτιμήθηκε πολύ από τη γερμανική Προεδρία, η οποία την έλαβε πλήρως υπόψη κατά την κατάρτιση της εντολής.\nΚύριε Πρόεδρε, αξιότιμοι βουλευτές, το Συμβούλιο κάλεσε το Κοινοβούλιο να υποβάλει τη γνώμη του σχετικά με τη διεξαγωγή μιας ΔΔ και οι συζητήσεις του στο παρόν Κοινοβούλιο σήμερα προσανατολίζονται προς αυτή τη γνώμη. Θα ήθελα να σας ενθαρρύνω να υποβάλετε τη γνώμη σας όσο το δυνατόν γρηγορότερα έτσι ώστε οι εργασίες της ΔΔ να μπορέσουν να ξεκινήσουν πριν από τις διακοπές του καλοκαιριού. Είμαστε απολύτως αποφασισμένοι ότι έτσι πρέπει να γίνει. Ελπίζω ότι θα συμφωνήσετε μαζί μου όταν λέω ότι αυτός ο στόχος είναι προς το συμφέρον όλων μας.\nΘα έχετε αναμφίβολα ορισμένες λεπτομερείς παρατηρήσεις να διατυπώσετε και θα θέλετε να ληφθούν υπόψη στη ΔΔ, ελπίζω όμως ότι συλλογικά μπορείτε να δώσετε ευρεία στήριξη στην εντολή που κληρονόμησε αυτή η Προεδρία. Αυτός είναι ο μόνος τρόπος να διασφαλιστεί ότι το έργο της ΔΔ θα είναι επιτυχές και ο μόνος τρόπος να βοηθηθεί η Ένωση για να εξέλθει από το παρόν αδιέξοδο.\nMargot Wallström, Αντιπρόεδρος της Επιτροπής. (EN) Κύριε Πρόεδρε, πριν από λίγους μόνο μήνες, λίγοι παρατηρητές ήταν απόλυτα πεπεισμένοι ότι το Ευρωπαϊκό Συμβούλιο θα μπορούσε να ξεκινήσει εκ νέου με επιτυχία τη διαδικασία αναθεώρησης της συνθήκης. Η κοινή γνώμη σε ολόκληρη την Ευρώπη ήταν εύθραυστη και υπήρχαν μεγάλες αποκλίσεις απόψεων όμως, χάρη στην αξιοθαύμαστη αποφασιστικότητα της καγκελάριου Merkel και της γερμανικής Προεδρίας, και μέσω μιας πραγματικά συλλογικής προσπάθειας από τα κράτη μέλη και τα θεσμικά μας όργανα, το Ευρωπαϊκό Συμβούλιο τον περασμένο μήνα κατέληξε σε συμφωνία για μια σαφή και αυστηρή εντολή της νέας ΔΔ, και είναι σημαντικό που σήμερα αναγνωρίζουμε αυτή την επιτυχία.\nΧθες, η Επιτροπή ενέκρινε τη γνώμη της για τη ΔΔ και, σήμερα, συζητούμε τη γνώμη του Κοινοβουλίου. Αυτή η διαδικασία θα επιτρέψει στην πορτογαλική Προεδρία να ξεκινήσει τη Διακυβερνητική Διάσκεψη στα τέλη του τρέχοντος μηνός, αλλά τα θεσμικά μας όργανα δεν συμβαδίζουν μόνο όσον αφορά την επιλογή του χρόνου. Συμβαδίζουμε επίσης προπάντων επί της ουσίας.\nΗ Επιτροπή συμμερίζεται τη γενικά θετική αξιολόγηση της εντολής της ΔΔ που προσφέρει η έκθεση του κ. Leinen. Η εντολή περιέχει πολλά θετικά στοιχεία τα οποία πρέπει να επικροτηθούν. Όπως κάθε συμβιβαστικό κείμενο, αποτελεί επίσης μια προσεκτικά κατεργασμένη ισορροπία μεταξύ διαφορετικών συμφερόντων, μεταξύ φιλοδοξίας και πολιτικού ρεαλισμού, και αυτό σημαίνει ότι ορισμένες από τις αλλαγές που συμφωνήθηκαν στη ΔΔ του 2004 δεν διατηρήθηκαν. Αποτελεί επίσης το λόγο για τον οποίο χορηγήθηκαν αρκετές παρεκκλίσεις σε μεμονωμένα κράτη μέλη.\nΘα παραθέσω τέσσερις λόγους για τους οποίους η Επιτροπή πιστεύει ότι αυτή η εντολή θα μας δώσει τη δυνατότητα στη ΔΔ να προσφέρουμε στην Ευρωπαϊκή Ένωση τη στέρεα θεσμική και πολιτική βάση που χρειαζόμαστε προκειμένου να ανταποκριθούμε στις προσδοκίες των πολιτών μας και στις προκλήσεις των κοινωνιών μας.\nΠρώτον, η εντολή θα προλειάνει το έδαφος για σύγχρονα και περισσότερο υπόλογα θεσμικά όργανα για τη διευρυμένη Ένωση. Χαιρετίζουμε θερμά τις διατάξεις που θα ανανεώσουν και θα ενισχύσουν τη δημοκρατική νομιμότητα της Ευρωπαϊκής Ένωσης, έναν ισχυρότερο και ευρύτερο ρόλο του Ευρωπαϊκού Κοινοβουλίου, τη διαφάνεια των συζητήσεων του Συμβουλίου, περισσότερη συναπόφαση, περισσότερες αποφάσεις βάσει ειδικής πλειοψηφίας, σαφέστερο διαχωρισμό των αρμοδιοτήτων.\nΤα εθνικά κοινοβούλια θα έχουν μεγαλύτερη δυνατότητα να συμμετάσχουν στο έργο της Ευρωπαϊκής Ένωσης, ενώ ο ρόλος των ευρωπαϊκών θεσμικών οργάνων θα είναι απολύτως σεβαστός. Χαιρόμαστε επίσης πολύ που διαπιστώνουμε ότι οι καινοτομίες των συνταγμάτων σχετικά με τη δημοκρατική συμμετοχή, συμπεριλαμβανομένης της πρωτοβουλίας των πολιτών, έχουν διαφυλαχθεί.\nΔεύτερον, η Ένωση θα έχει έναν Χάρτη Θεμελιωδών Δικαιωμάτων με στόχο την προστασία των πολιτών, όχι μόνο ένα δηλωτικό κείμενο αλλά ένα κείμενο που θα έχει νομική ισχύ. Οι πολίτες θα είναι σε θέση να διεκδικούν ενώπιον των δικαστηρίων τα δικαιώματα που κατοχυρώνονται στον Χάρτη. Ο Χάρτης θα είναι δεσμευτικός για τα ευρωπαϊκά θεσμικά όργανα και για τα κράτη μέλη κατά την εφαρμογή του κοινοτικού δικαίου, ακόμη και εάν αυτό δεν εφαρμόζεται σε όλα τα κράτη μέλη.\nΤρίτον, η Ένωση θα μπορεί να μιλά με μια φωνή στην παγκόσμια σκηνή και θα είναι σε καλύτερη θέση να προασπίζει το ευρωπαϊκό συμφέρον. Εάν επιθυμούμε πράγματι να αντιμετωπίσουμε την παγκοσμιοποίηση και να επιληφθούμε κοινών ανησυχιών σχετικά με την αειφόρο ανάπτυξη, την κλιματική αλλαγή, την ανταγωνιστικότητα και τα ανθρώπινα δικαιώματα στον κόσμο, η Ένωση θα πρέπει να αξιοποιήσει στο έπακρο τις δυνατότητές της να δρα συλλογικά.\nΗ τέταρτη παρατήρησή μου αφορά τους τομείς πολιτικής, επειδή η εντολή αναπτύσσει την ικανότητα της Ένωσης να λαμβάνει ταχύτερες και συνεκτικότερες αποφάσεις στον τομέα της ελευθερίας, της ασφάλειας και της δικαιοσύνης. Επιπλέον, ενισχύει τη νομική βάση με στόχο την αντιμετώπιση των προκλήσεων της ενεργειακής πολιτικής και της κλιματικής αλλαγής.\nΠώς μπορούμε να αξιολογήσουμε αυτές τις αλλαγές; Κατά την άποψή μας, η συνολική ισορροπία είναι θετική: η εξαφάνιση ορισμένων στοιχείων, συμπεριλαμβανομένων ορισμένων στοιχείων συμβολικού χαρακτήρα, καθώς και οι αλλαγές που μείωσαν την αναγνωσιμότητα του κειμένου, ήταν απαραίτητα μέρη ενός πακέτου συμφωνίας που θα μπορούσε να υπογραφεί από όλα τα κράτη μέλη. Χωρίς προσπάθεια εξεύρεσης συμβιβαστικής λύσης από όλους τους εμπλεκόμενους, η επιτυχία δεν θα ήταν δυνατή.\nΤο ευρωπαϊκό τρένο βρίσκεται πάλι στις ράγες, δεν είμαστε όμως ακόμη στο τέλος του ταξιδιού και οι πολίτες πρέπει να παραμείνουν πάνω σε αυτό. Η εντολή δεν είναι ακόμη το τελικό προϊόν. Προκειμένου να οδηγηθεί αυτή η νέα συναίνεση σε μια επιτυχή ΔΔ θα χρειαστούν έντονες προσπάθειες από την πορτογαλική Προεδρία, τα κράτη μέλη και τα θεσμικά μας όργανα. Χαιρετίζουμε ιδιαίτερα την απόφαση του Ευρωπαϊκού Συμβουλίου να ενισχύσει τη συμμετοχή του Ευρωπαϊκού Κοινοβουλίου στη ΔΔ.\nΩστόσο, οι συλλογικές διαπραγματευτικές μας προσπάθειες δεν επαρκούν από μόνες τους. Όλοι μας –η Επιτροπή, τα κράτη μέλη και το Κοινοβούλιο– πρέπει να αντλήσουμε ορισμένα διδάγματα από την προηγούμενη διαδικασία επικύρωσης και από το στάδιο ακρόασης του Σχεδίου Δ. Χαίρομαι που διαπιστώνω ότι το Ευρωπαϊκό Συμβούλιο έχει αναγνωρίσει τη σημασία της επικοινωνίας με τους πολίτες, παρέχοντας πλήρη και ολοκληρωμένη ενημέρωση σχετικά με την ΕΕ και συμπεριλαμβάνοντάς τους σε έναν διαρκή διάλογο. Αυτό θα έπρεπε να ήταν ακόμη πιο σημαντικό λαμβανομένων υπόψη των αλλαγών που έχουν μειώσει την αναγνωσιμότητα του κειμένου της συνθήκης.\nΤους επόμενους μήνες, η Επιτροπή θα υποβάλει ορισμένες ιδέες σχετικά με το πώς θα μπορούσε να οργανωθεί ένας διάλογος όσον αφορά τη μεταρρυθμισμένη Συνθήκη κατά τη διάρκεια της περιόδου επικύρωσης. Επιθυμούμε να συνεργαστούμε στενά μαζί σας στο Ευρωπαϊκό Κοινοβούλιο, όλα τα κράτη μέλη και τα άλλα θεσμικά όργανα. Μαζί, θα πρέπει να αξιοποιήσουμε αυτό το παράθυρο ευκαιρίας· μαζί, θα πρέπει να συμμετάσχουμε σε αυτή τη νέα διαδικασία χωρίς καμιά καθυστέρηση και με όλη μας την ενέργεια.\nJo Leinen (PSE), εισηγητής. – (DE) Κύριε Πρόεδρε, κύριε πρωθυπουργέ, κυρία Αντιπρόεδρε, κυρίες και κύριοι, συνεχίζουμε μία συζήτηση που άρχισε στις 9.00 π.μ. στην Ολομέλεια. Ίσως να ήταν πιο εύλογο να συνδυάσουμε τη συζήτηση για την πορτογαλική Προεδρία με τη συζήτηση για τη θέση μας σχετικά με τη Διακυβερνητική Διάσκεψη, γιατί η τελευταία είναι το επίκεντρο της πορτογαλικής Προεδρίας και η επιτυχία ή η αποτυχία της θα κριθεί από το αν θα έχουμε μια συνθήκη της Λισαβόνας ή όχι.\nΤο μήνυμα που επιθυμούμε να μεταδώσουμε με τη γνώμη μας είναι ότι το Ευρωπαϊκό Κοινοβούλιο δίνει πράσινο φως για τη σύγκληση της Διακυβερνητικής Διάσκεψης. Η προθεσμία για τις διαβουλεύσεις σχετικά με αυτή τη γνώμη ήταν εξαιρετικά μικρή, και αυτό το επέκριναν πολλοί συνάδελφοι, όμως κατεβάλαμε μεγάλες προσπάθειες και δεν θέλουμε να δημιουργήσουμε εμπόδια. Δεν θέλουμε να δημιουργήσουμε προσκόμματα σε κανένα γιατί ενδιαφερόμαστε κι εμείς για τη σύντομη σύγκληση και τη γρήγορη ολοκλήρωση αυτής της Διακυβερνητικής Διάσκεψης. Ελπίζουμε ότι θα καταφέρουμε να παρουσιάσουμε ένα αποτέλεσμα ήδη κατά τη σύνοδο κορυφής τον Οκτώβριο. Αυτό είναι δυνατό γιατί αυτή η εντολή είναι πολύ συγκεκριμένη και υπάρχουν τα κείμενα. Ως εκ τούτου, αν όλοι τηρήσουν τη συμφωνία που επιτεύχθηκε στο Ευρωπαϊκό Συμβούλιο των Βρυξελλών, θα πρόκειται περισσότερο για εργασία των νομικών παρά για εργασία των πολιτικών.\nΣτο σημείο αυτό απευθύνουμε την πρώτη μας έκκληση προς την πορτογαλική Προεδρία: να μείνετε σκληροί και συνεπείς και να μην επιτρέψετε να εμφανιστεί και πάλι έλλειψη πειθαρχίας μεταξύ των κρατών μελών, να τεθούν νέα σημεία στην ημερήσια διάταξη, να προβληθούν εκ των υστέρων νέα αιτήματα, κάποιοι να κάνουν πως δεν κατάλαβαν κάποια πράγματα που τα είχαν καταλάβει πολύ καλά την προηγουμένη ημέρα. Να είστε αυστηροί, να ακολουθήσετε απαρέγκλιτα τους ακριβείς όρους της εντολής, και τότε ασφαλώς θα έχετε επιτυχία.\nΒλέπουμε ότι υπάρχουν κάποιες απώλειες. Πρέπει να καταβάλουμε ένα τίμημα, και δεν πρόκειται μόνο για σύμβολα. Η αναθεωρημένη συνθήκη είναι ως σύλληψη κάπως διαφορετική από το αρχικό Σύνταγμα. Σε μεγάλο βαθμό, η ιδέα μιας Ευρώπης των πολιτών και των κρατών, κι όχι μόνο μιας Ευρώπης των κρατών, έχει χαθεί. Το άρθρο 1 εξαφανίστηκε και αναφέρεται μόνο ότι οι υψηλοί συμβαλλόμενοι συμφώνησαν, ενώ δεν υπάρχει πια καμία αναφορά στην έκφραση της βούλησης των πολιτών και των κρατών της Ευρώπης. Μπορεί κάποιοι να το θεωρήσουν αυτό ασήμαντο, είναι όμως ένα σημάδι διάβρωσης που θα μπορούσε να αποδειχθεί επιβλαβές. Θέλουμε να το επισημάνουμε αυτό.\nΒλέπουμε επίσης με μεγάλη ανησυχία τον αυξανόμενο αριθμό ρητρών εξαίρεσης. Τίθεται το ερώτημα αν εξακολουθούν όλοι να θέλουν την ίδια Ευρώπη. Υπάρχει ακόμα πολιτική βούληση για περισσότερη ολοκλήρωση ή έχουμε ήδη δύο ομάδες χωρών που θέλουν μόνο στα χαρτιά να παραμείνουν στην ΕΕ; Αυτό το ερώτημα πρέπει να το θέσουμε στον εαυτό μας. Το Κοινοβούλιο επικρίνει δριμύτατα τη ρήτρα εξαίρεσης του Ηνωμένου Βασιλείου από τον Χάρτη Θεμελιωδών Δικαιωμάτων.\nΗ ΕΕ θέλει να είναι κοινότητα αξιών. Μιλάμε σε ολόκληρο τον κόσμο ζητώντας τον σεβασμό των ανθρωπίνων και των θεμελιωδών δικαιωμάτων. Ακούω ήδη τον κ. Πούτιν ή τον κινέζο πρωθυπουργό να λένε: μα αφού εσείς οι ίδιοι δεν συμφωνείτε για τα θεμελιώδη σας δικαιώματα. Αυτό είναι ένα πλήγμα στην αξιοπιστία ολόκληρης της ΕΕ και διακριτική μεταχείριση σε βάρος των πολιτών που ζουν στο Ηνωμένο Βασίλειο ή και των πολιτών της ΕΕ που εργάζονται και ζουν εκεί. Στη γνώμη μας ζητάμε από τα θεσμικά όργανα και τις κυβερνήσεις να καταβάλουν και πάλι κάθε προσπάθεια για τη δημιουργία ίσης προστασίας των θεμελιωδών δικαιωμάτων, και αυτό μπορεί να επιτευχθεί. Εδώ μπορεί να διαδραματίσει ζωτικό ρόλο το Ευρωπαϊκό Δικαστήριο.\nΤο Σύνταγμα συντάχθηκε από μία Συνέλευση και τώρα έχουμε μία Διακυβερνητική Διάσκεψη, που εργάζεται με άλλες μεθόδους. Παρ’ όλ’ αυτά, κύριε Προεδρεύων του Συμβουλίου, απαιτείται η μέγιστη δυνατή διαφάνεια. Δημοσιοποιήστε τα έγγραφα που θα αποτελέσουν αντικείμενο διαβούλευσης και ακολουθήστε μαζί με εμάς και την Επιτροπή μία στρατηγική διαλόγου με την κοινή γνώμη και τους πολίτες.\nΗ επονομαζόμενη απλουστευμένη Συνθήκη θα είναι δυστυχώς μία πολύπλοκη συνθήκη. Χρειαζόμαστε επίσης μία ενοποιημένη απόδοση πριν από τη λήξη της Διακυβερνητικής Διάσκεψης κι όχι ένα χρόνο αργότερα όπως έγινε με το Άμστερνταμ. Χρειαζόμαστε ένα ευανάγνωστο κείμενο όταν ολοκληρωθεί η ΔΔ. Ίσως να ήταν επίσης εύλογο να προστεθεί στο κείμενο αυτό ένα κείμενο όπου θα εξηγούνται στους πολίτες τα κύρια στοιχεία και τα σημαντικότερα μηνύματα.\nΦυσικά, επιδοκιμάζουμε όλες τις προόδους που σημειώθηκαν. Θέλουμε να επιτύχουμε ένα ακόμα σημαντικό βήμα, και μάλιστα πριν από τις ευρωεκλογές προκειμένου να μπορέσουμε να ασχοληθούμε στον προεκλογικό αγώνα το 2009 και με άλλα θέματα. Μας περιμένει λοιπόν ακόμα σκληρή δουλειά, όμως θα πρέπει να επιτύχουμε με βούληση και ζήλο, και το Σώμα υποστηρίζει την πορτογαλική Προεδρία.\nÍñigo Méndez de Vigo, εξ ονόματος της Ομάδας PPE-DE. – (ES) Κύριε Πρόεδρε, η Ομάδα του Ευρωπαϊκού Λαϊκού Κόμματος (Χριστιανοδημοκράτες) και των Ευρωπαίων Δημοκρατών χαίρεται που το Ευρωπαϊκό Συμβούλιο έχει καταλήξει σε συμφωνία, και σε λίγα λεπτά, επομένως, η Ομάδα μου πρόκειται να ψηφίσει υπέρ του ψηφίσματος ούτως ώστε να μπορέσει να συγκληθεί η Διακυβερνητική Διάσκεψη σύμφωνα με το άρθρο 48 του Κανονισμού.\nΤο σημαντικό τώρα, ωστόσο, είναι αυτή η συμφωνία, η συμφωνία που θα προκύψει από τη Διακυβερνητική Διάσκεψη, να είναι καλή. Επιτρέψτε μου να γίνω απολύτως σαφής. Αυτό που λέμε είναι ότι η Διάσκεψη πρέπει να προχωρήσει, αλλά θα κρίνουμε τη Διακυβερνητική Διάσκεψη από τα αποτελέσματά της.\nΘέλω να πω επίσης ότι για την Ομάδα μου, η οποία θα εκπροσωπηθεί από τον κ. Brok σε αυτή τη Διακυβερνητική Διάσκεψη, θα είναι ένα σημαντικό πολιτικό θέμα να ενεργήσει ως θεματοφύλακας του Συντάγματος. Θέλουμε το περιεχόμενο και η ουσία της συμφωνίας του Ευρωπαϊκού Συμβουλίου να είναι παρόντα στην τελική συμφωνία σχετικά με τη Συνθήκη που θα προκύψει από τη Διακυβερνητική Διάσκεψη.\nΈνα θέμα το οποίο αναφέρθηκε από τον κ. Sócrates είναι αυτό των δημοψηφισμάτων. Επιτρέψτε μου να σας πω κάτι, τώρα που δεν μας ακούει κανείς: μην εμπιστεύεστε κόμματα που είναι στην αντιπολίτευση και ζητούν δημοψηφίσματα. Μην εμπιστεύεστε ούτε εκείνους που ζητούν δημοψηφίσματα για να μπορέσουν να ψηφίσουν «όχι», επειδή θέλουν να καταστρέψουν την Ευρώπη. Ορισμένοι θέλουν να καταστρέψουν την εκάστοτε κυβέρνηση και άλλοι θέλουν να καταστρέψουν την Ευρώπη.\nΕπομένως, πιστεύω ότι τα λόγια του κ. Sócrates σήμερα το πρωί συνοψίζουν την κατάσταση. Καμία χώρα δεν μπορεί να δημιουργεί πρόβλημα σε όλες τις υπόλοιπες χώρες και σε αυτό το σημείο πρέπει όλοι να στοχεύουμε προς την ίδια κατεύθυνση προκειμένου να βγάλουμε την Ευρώπη από το αδιέξοδό της.\nΗ πρώτη συμφωνία από το Ευρωπαϊκό Συμβούλιο είναι ένα πρώτο βήμα και τώρα πιστεύω ότι πρέπει να προσπαθήσουμε όλοι, αφενός, για την επίτευξη μιας καλής συμφωνίας και, αφετέρου, για να αρχίσουμε, μόλις απαλλαγούμε από αυτό το βάρος του συνταγματικού αδιεξόδου, να εργαζόμαστε.\nΔιότι αυτό που με έχει ανησυχήσει πραγματικά, κύριε Πρόεδρε, είναι το κλίμα καχυποψίας και δυσπιστίας στην Ευρώπη, που είδα στο τελευταίο Ευρωπαϊκό Συμβούλιο. Αυτό είναι κάτι που πρέπει να μας προβληματίσει όλους και κάτι στο οποίο πρέπει να αντισταθούμε όλοι μαζί.\nRichard Corbett, εξ ονόματος της Ομάδας PSE. – (EN) Κύριε Πρόεδρε, η Σοσιαλιστική Ομάδα χαιρετίζει τη σύγκληση της ΔΔ, αποδέχεται την εντολή και υποστηρίζει το χρονοδιάγραμμα.\nΠολλοί άνθρωποι έχουν επισημάνει ότι αυτή η εντολή διασώζει σχεδόν το 90% του περιεχομένου της Συνταγματικής Συνθήκης, και αυτό αποτέλεσε αφορμή πολλών σχολίων. Οι συνάδελφοι θα γνωρίζουν όμως επίσης ότι πρόσφατες επιστημονικές έρευνες δείχνουν ότι τα ανθρώπινα όντα και τα ποντίκια είναι κατά 90% πανομοιότυπα γενετικά. Ωστόσο, η διαφορά του 10% είναι αρκετά σημαντική. Έτσι και εδώ με αυτή την εντολή, η διαφορά του 10% είναι αρκετά σημαντική.\nΗ απώλεια του χαρακτηρισμού της Συνθήκης ως συνταγματικής, η μη αλλαγή του ονόματος του Ύπατου Εκπροσώπου σε υπουργό εξωτερικών, η μη αναφορά στη Συνθήκη της υπεροχής του κοινοτικού δικαίου, η απώλεια των συμβόλων και οι πολυάριθμες παρεκκλίσεις και εξαιρέσεις για συγκεκριμένα κράτη μέλη συνεπάγονται ότι για αυτά τα κράτη μέλη το ποσοστό –είτε είναι 90 είτε οτιδήποτε άλλο– είναι ακόμη χαμηλότερο. Όλα αυτά καθιστούν την προβλεπόμενη συνθήκη πολύ διαφορετική από τη Συνταγματική Συνθήκη.\nΑυτό θα αποτελέσει θέμα δυσαρέσκειας για το παρόν Κοινοβούλιο και για μια μεγάλη πλειονότητα των κρατών μελών. Παρόλα αυτά, οι εν λόγω αλλαγές θα καταστήσουν δυνατή και θα διευκολύνουν την επικύρωση της Συνθήκης και στα 27 κράτη μέλη, και αυτό είναι το στοιχείο ζωτικής σημασίας που πρέπει να αναγνωρίσουμε.\nAndrew Duff, εξ ονόματος της Ομάδας ALDE. – (EN) Κύριε Πρόεδρε, η Ομάδα μου χαιρετίζει την προοπτική μιας γρήγορης και αποτελεσματικής ΔΔ που θα άρει κάθε αμφιβολία μετά από την περίοδο περισυλλογής, θα εγγυηθεί ασφάλεια δικαίου και θα οικοδομήσει μια σθεναρή συναίνεση πίσω από τη μεταρρυθμιστική συνθήκη. Ασφαλώς, είναι απολύτως εύλογο για το Κοινοβούλιο να επιδιώκει, στο πλαίσιο της ΔΔ, να προστατεύσει ό,τι προσπάθησε να αποκομίσει στη συνθήκη του 2004. Θα πρέπει όμως επίσης να είμαστε βέβαιοι ότι ο αυξανόμενος αριθμός και η πληθώρα των εξαιρέσεων και των μικροσκοπικών υποσημειώσεων δεν θα μολύνει την ακεραιότητα του σώματος του ευρωπαϊκού δικαίου και τη νομολογία των δικαστηρίων. Θα αγωνιστούμε προκειμένου να παρεμποδίσουμε μια πολιτική υπερχείλιση από το πρωτόκολλο του Ηνωμένου Βασιλείου για τον Χάρτη· άλλο πράγμα είναι ένα πολυεπίπεδο Συμβούλιο, το Κοινοβούλιο όμως δεν μπορεί να ανεχτεί ιθαγένεια πρώτης και δεύτερης κατηγορίας.\nΠρέπει να αντιπαλέψουμε τη δημοφιλή υποψία ότι η ΔΔ δεν είναι τίποτα περισσότερο από μια μεγάλη άσκηση σκοταδισμού που αποσκοπεί στο να απαλλάξει ορισμένα κράτη από δεσμεύσεις για διεξαγωγή δημοψηφισμάτων, και χάρηκα πολύ που ο πρωθυπουργός Sócrates είναι αποφασισμένος ότι τα δημοψηφίσματα δεν θα πρέπει να διεξαχθούν για να εναντιωθούν στα κοινοβούλια. Η μέγιστη διαφάνεια είναι επιθυμητή και η ενίσχυση του ρόλου του Κοινοβουλίου, η μεγαλύτερη δύναμη και η περισσότερο πλουραλιστική παρουσία εντός της ΔΔ θα συντελέσουν στη διασφάλιση αυτής της διαφάνειας.\nKonrad Szymański, εξ ονόματος της Ομάδας UEN. – (PL) Κύριε Πρόεδρε, μου φαίνεται, ότι τουλάχιστον όσον αφορά τη Συνθήκη, το παρόν Κοινοβούλιο είτε δεν ξέρει είτε δεν αρέσκεται σε λόγια συμβιβαστικής λύσης. Η επίκριση των εντολών στην έκθεση είναι, κατά τη γνώμη μου, εξαιρετικά άδικη. Η χώρα μου, η Πολωνία, έχει δείξει μεγάλη ευελιξία και προθυμία να συμβιβαστεί σε αυτό, για αυτόν τον λόγω διαβάζω με ανησυχία τους αυστηρούς όρους της έκθεσης, η οποία δεν θέλει να αναγνωρίσει την προφανή επιτυχία της εντολής.\nΣε αντίθεση με όσα λέει η έκθεση, μία νέα ονοματολογία, τα σύμβολα της Ευρώπης στη συνθήκη θα είχαν ως αποτέλεσμα μόνο την ακατανοησία, και θα υπονοούσαν ότι η Ευρωπαϊκή Ένωση εισέρχεται σε μια φάση ψευδο-κρατικής υπόστασης. Η ευελιξία της εντολής σχετικά με τις εξαιρέσεις αποτελεί ένδειξη σοφίας και ρεαλισμού, και όχι αδυναμίας. Το ίδιο ισχύει για τον Χάρτη Θεμελιωδών Δικαιωμάτων.\nΈνα πράγμα στο οποίο μπορούμε να συμφωνήσουμε απολύτως – τα επόμενα δέκα χρόνια υπάρχουν πολλά πράγματα, συμπεριλαμβανομένου του συστήματος ψηφοφορίας, που θα πρέπει να επανεξεταστούν. Η διακυβερνητική διάσκεψη αντιμετωπίζει επίσης ορισμένες ώριμες, λεπτομερείς αποφάσεις σχετικά με αυτό το θέμα. Χωρίς αυτές διατρέχουμε τον κίνδυνο αδιεξόδου κατά την επικύρωση.\nJohannes Voggenhuber, εξ ονόματος της Ομάδας Verts/ALE. – (DE) Κύριε Πρόεδρε, μετά το Ευρωπαϊκό Συμβούλιο των Βρυξελλών φαίνεται να επικρατεί ένα είδος μελαγχολικής ικανοποίησης. Ίσως να φταίει απλώς το ότι πλησιάζουν οι διακοπές. Πραγματικά, εξετάζοντας την εντολή για τη Διακυβερνητική Διάσκεψη, μπαίνει κανείς σε πειρασμό να πει πως η Ευρώπη τη γλίτωσε φτηνά. Φοβάμαι όμως ότι ήταν σκληρό χτύπημα και δεν χτυπήθηκαν μόνο τα κράτη μέλη. Οι πάντες παρακολουθούν τους πάντες και οι άνθρωποι περιφρουρούν ζηλόφθονα την κυριαρχία τους. Το θέμα είναι αν η Ευρώπη έχει απλώς ένα μαυρισμένο μάτι ή αν είναι τυφλή από το ένα μάτι επειδή οι πολίτες δεν μπορούν πια να δουν την πραγματική φύση της Ένωσης.\nΦυσικά, η εντολή διαφυλάττει τα κύρια επιτεύγματα του Συντάγματος. Ωστόσο, η εντολή συγκαλύπτει επίσης τον πραγματικό χαρακτήρα της Ευρώπης, κρύβει την Ευρώπη, συγκαλύπτει την ιδέα της ευρωπαϊκής ολοκλήρωσης. Κύριε Barón Crespo, εγώ δεν πιστεύω πως αυτό που έχουμε μπροστά μας είναι άσκηση πολιτικού ρεαλισμού. Αντιμετωπίζουμε έναν ανοιχτό και έντονο εθνικισμό και μια τάση απομόνωσης εκ μέρους στενόμυαλων κυβερνήσεων.\nΠρόκειται λοιπόν απλώς για μια αισθητική αλλαγή όταν δεν υπάρχει πλέον καμία αναφορά στην Ένωση των πολιτών και βρισκόμαστε ξανά μπροστά σε μία Ένωση των κρατών; Αυτό ζητούσαν οι άνθρωποι που είπαν «όχι» στη Γαλλία και τις Κάτω Χώρες; Πού είναι τα αιτήματά τους για μία κοινωνική Ευρώπη και για περισσότερη δημοκρατία; Αυτό δεν είναι ρεαλιστικό; Δεν είναι αναγκαίο; Δεν είναι το καθήκον της Ευρώπης; Με ποιον τρόπο επιχειρήσαμε να χρησιμοποιήσουμε σαφή και κατανοητή γλώσσα σε αυτό το Σύνταγμα για να παράγουμε ένα κατανοητό έγγραφο; Οι κυβερνήσεις επιδιώκουν εδώ και μήνες μόνο έναν στόχο: να συντάξουν μία σκοτεινή, κωδικοποιημένη, ακατανόητη και μη αναγνώσιμη συνθήκη που δεν θα τη διαβάσουν οι πολίτες.\nΗ εξαίρεση από τον Χάρτη Θεμελιωδών Δικαιωμάτων δεν είναι μόνο ένα χτύπημα για την Ευρώπη – είναι μια επίθεση στην εικόνα που έχουμε για τον εαυτό μας ως κοινότητας αξιών. Είναι απαράδεκτο να αυτοχαρακτηρίζεται η Ένωση κοινότητα αξιών και ταυτόχρονα να επιτρέπει σε μέρος των πολιτών της να εξαιρούνται από αυτές τις αξίες!\nFrancis Wurtz, εξ ονόματος της Ομάδας GUE/NGL. – (FR) Κύριε Πρόεδρε, μπορώ να καταλάβω το γεγονός ότι οι ηγέτες της ΕΕ είναι ενθουσιασμένοι με την ιδέα να δουν να ανασταίνεται το πρώην Σύνταγμά τους, έστω και στερούμενο ορισμένων από τα πλεονεκτήματά του. Από την άποψη αυτή, συμφωνώ με αυτά που μόλις είπε ο κ. Voggenhuber. Αυτό που δυσκολεύομαι περισσότερο να καταλάβω είναι γιατί, σε μια στιγμή που αυτοί οι ίδιοι ηγέτες φαίνονται τόσο αποφασισμένοι να εκπληρώσουν τις πιο διακαείς επιθυμίες των συμπολιτών μας, καταβάλλουν τόσες προσπάθειες για να τους αποτρέψουν να πλησιάσουν πάρα πολύ κοντά σε αυτό το θεσμικό UFO.\nΠώς αλλιώς να ερμηνεύσουμε αυτή την ιδιάζουσα μορφή δημοκρατίας που χαρακτηρίζει την εν εξελίξει διαδικασία; Υπάρχει μια εντολή διαπραγμάτευσης που είναι εντελώς δυσανάγνωστη για τον μη μυημένο, μια ύποπτη επιτάχυνση του χρονοδιαγράμματος και, κυρίως, ένας πανικός στην ιδέα οιωνδήποτε δημοψηφισμάτων. Βαθιά μέσα τους, οι ηγέτες μας αναμφίβολα λένε στον εαυτό τους ότι το γεγονός της αλλαγής των λέξεων σύνταγμα, υπουργοί, νόμος και της διαγραφή αναφορών στον ύμνο και τη σημαία θα ήταν απίθανο να έχει μεγάλη βαρύτητα έναντι των ανησυχιών των ανθρώπων όσον αφορά το σημερινό ευρωπαϊκό μοντέλο αν, κατά τύχη, επρόκειτο να ξαναρχίσει μια δημόσια συζήτηση ουσίας για το επίπεδο και την ισχύ αυτού που προ δύο ετών συγκλόνισε ένα τμήμα της Ένωσης και δικαιολογημένα.\nΣτη μελλοντική συνθήκη, οι φιλελεύθερες οικονομικές δομές, είτε αφορούν την Ευρωπαϊκή Κεντρική Τράπεζα, τον ανταγωνισμό, το ελεύθερο εμπόριο ή την κυκλοφορία των κεφαλαίων, θα παραμείνουν κατά το μεγαλύτερο μέρος αμετάβλητες. Ο Χάρτης Θεμελιωδών Δικαιωμάτων, για τον οποίο μόλις έγινε λόγος, όχι μόνον εξακολουθεί να έχει σοβαρά κενά, αλλά καλείται να εγκρίνει μια κατάσταση εντελώς αντιφατική προς οτιδήποτε αυτός αντιπροσωπεύει, να εγκρίνει μια εξαίρεση, και συγκεκριμένα μια βρετανική εξαίρεση, ή, αν προτιμάτε, το δικαίωμα στις διακρίσεις, το δικαίωμα στα προνόμια. Τέλος, οι νέες διατάξεις για την πολιτική ασφάλειας και άμυνας, οι οποίες πολλές φορές τροφοδότησαν πολλές επιφυλάξεις και φόβους, έχουν όλες περιληφθεί αυτούσιες. Δεν χρειάζεται να αναζητήσουμε περισσότερο τις προφανείς δυσκολίες με τις οποίες είναι αντιμέτωπες οι αντίστοιχες κυβερνήσεις μας.\nΣτην Ισπανία και το Λουξεμβούργο, θα εξηγήσουν ότι ένα νέο δημοτικό δημοψήφισμα είναι περιττό λόγω του γεγονότος ότι η ουσία της συνθήκης που έχει ήδη επικυρωθεί διαφυλάσσεται καθ’ ολοκληρία. Στη Γαλλία και τη Σουηδία, από την άλλη πλευρά, η κυβέρνηση θα υποστηρίξει ότι ένα δημοψήφισμα δεν είναι πλέον συναφές δεδομένου ότι η φύση του κειμένου έχει αλλάξει ριζικά. Όσον αφορά τη Δανία και την Πορτογαλία, όπου προγραμματιζόταν διεξαγωγή ψηφοφορίας των πολιτών, η επιχείρηση αισθητικού ευπρεπισμού που έγινε στη συνθήκη του 2004 μπορεί κάλλιστα να αιτιολογήσει μια δειλή παραίτηση από αυτό το τεστ αληθείας. Μόνον στην Ιρλανδία το δημοψήφισμα είναι, σήμερα, κρίσιμης σημασίας, όπως ήταν και χθες.\nΙδού γιατί, σεβόμενοι πλήρως τις διαφορές γνώμης και τις ειδικές εθνικές καταστάσεις, η Ομάδα μου θα επιδείξει την ίδια αποφασιστικότητα όπως έπραξε και στο πρόσφατο παρελθόν, και θα καταβάλλει μεγάλη προσπάθεια για να παρέχει πληροφορίες, να διευκρινίζει τα θέματα και να συγκρίνει ιδέες σχετικά με το περιεχόμενο της μελλοντικής συνθήκης, με το ίδιο, σε ευρωπαϊκό επίπεδο, δημοκρατικό αίτημα: να ζητηθεί στην πράξη η γνώμη των λαών της Ευρώπης. Σε μερικές ημέρες, η Διακυβερνητική Διάσκεψη θα αρχίσει τις εργασίες της αλλά, με το πλεονέκτημα της εμπειρίας, έχω την πεποίθηση ότι ο κύβος δεν έχει ριφθεί: θα ριφθεί σύντομα.\nBernard Wojciechowski, εξ ονόματος της Ομάδας IND/DEM. – (EN) Κύριε Πρόεδρε, η νέα Συνθήκη αποτελεί δέλεαρ για την εφαρμογή της προηγούμενης συνταγματικής συνθήκης. Η έκθεση τονίζει ότι η εντολή διασφαλίζει την ουσία της συνταγματικής συνθήκης. Δύο κράτη είπαν «όχι». Είναι, συνεπώς, κάτι παραπάνω από μια αδέξια προσπάθεια ομοσπονδιοποίησης της Ένωσης με οποιοδήποτε τίμημα. Υπαινίσσεται επίσης ότι το Κοινοβούλιο επαναβεβαίωσε την πρόθεσή του να διατηρήσει έναν ανοιχτό διάλογο.\nΤο παρόν Κοινοβούλιο έχει γίνει τόσο υπεροπτικό που εάν δεν ήταν τόσο αξιολύπητο θα ήταν διασκεδαστικό. Το να λέμε ότι διατηρούμε ανοιχτό διάλογο με οποιονδήποτε είναι απλώς ένα αστείο. Η στήριξη για τη συνταγματική συνθήκη δεν έχει αυξηθεί. Ειδικοί και πολιτικοί την χαρακτηρίζουν απόλυτη αποτυχία. Οποιαδήποτε νέα Συνθήκη οφείλει να λαμβάνει υπόψη τις ακόλουθες πτυχές.\nΠρώτον, το τελικό προϊόν θα πρέπει να επικυρωθεί σε όλα τα κράτη μέλη σύμφωνα με τις συνταγματικές διατάξεις, και θα πρέπει να επαναληφθούν τα δημοψηφίσματα. Η προσπάθεια επίλυσης των θεμάτων ολοκλήρωσης παραμερίζοντας την κοινωνία των πολιτών είναι απαράδεκτη.\nΔεύτερον, η Συνταγματική Συνθήκη περιελάμβανε μια συμβιβαστική λύση μεταξύ των κρατών μελών και των πολιτικών συστημάτων. Η αναθεωρημένη Συνθήκη δεν θα προχωρήσει πέραν των ρυθμίσεων που περιέχονται στην εν λόγω Συνθήκη. Θα καταλήξει μια συνταγματική συνθήκη σε σμίκρυνση.\nΤρίτον, η προσπάθεια για την εκπόνηση μιας άλλης συνθήκης προκαλεί σημαντική καθυστέρηση σε αυτό το στάδιο της πολιτικής μεταρρύθμισης της ΕΕ. Η μεταρρύθμιση είναι δυνατή, ωστόσο για κάποιο λόγο, δεν επιδιώκεται. Οι αλλαγές στο πλαίσιο του πρώτου πυλώνα είναι εφικτές στους τομείς που προβλέπονται από τη ΣΕΚ. Οι υλοποιηθείσες μεταρρυθμίσεις στο πλαίσιο αυτής της διαδικασίας μπορεί να περιλαμβάνουν τον διακυβερνητικό τομέα, βασικά τον δεύτερο και τον τρίτο πυλώνα.\nΥπάρχει δυνατότητα ρύθμισης πολλών θεμάτων βάσει των διεθνών συμφωνιών που συνάφθηκαν από τα κράτη μέλη. Όσον αφορά τον τρίτο πυλώνα, η ενίσχυση των δομών της δικαστικής και αστυνομικής συνεργασίας μπορεί επίσης να επιτευχθεί. Η διασφάλιση της δημοκρατικής νομιμοποίησης της ΕΕ είναι δυνατή μέσω της διεξαγωγής δημόσιων συνεδριάσεων του Συμβουλίου, της ενίσχυσης των εθνικών κοινοβουλίων, της συμβουλευτικής θέσης και της παραχώρησης της εξουσίας στο παρόν Κοινοβούλιο να διορίζει τον Πρόεδρο της Επιτροπής.\nΗ βιασύνη για μια νέα Συνθήκη δεν έχει κανένα νόημα. Ένα νέο έγγραφο δεν μπορεί να εφαρμοστεί διά της πλαγίας οδού. Αυτό είναι αντίθετο στη βούληση των ανθρώπων. Αιτήματα για νομική προσωπικότητα, το ενιαίο νόμισμα και το εκ περιτροπής σύστημα στην Επιτροπή είναι ακραία, αν και τα τελευταία δύο χρόνια κανένα ευρωπαϊκό κράτος δεν εξέφρασε τέτοια επιθυμία.\nΠρόεδρος. Κύριε Wojciechowski, αν θέλετε να επικρίνετε άλλους, παρακαλώ να τηρείτε ο ίδιος τον χρόνο ομιλίας.\nPhilip Claeys, εξ ονόματος της Ομάδας ITS. – (NL) Κύριε Πρόεδρε, μπορώ μόνο να καταλήξω στο συμπέρασμα ότι, σε μια επίσημη έκθεση, το παρόν Κοινοβούλιο επίσης παραδέχεται πλέον αρκετά σαφώς αυτό που όλοι μπόρεσαν να διαπιστώσουν μετά από την ευρωπαϊκή σύνοδο κορυφής των Βρυξελλών, δηλαδή ότι το Ευρωπαϊκό Σύνταγμα, το οποίο απορρίφθηκε από τους ολλανδούς και γάλλους ψηφοφόρους και το οποίο, κατά συνέπεια, από αυστηρά νομική άποψη, δεν θα μπορούσε να τεθεί ποτέ ξανά σε ισχύ, διατηρείται και εισάγεται σχεδόν στην ακεραιότητά του μέσω νομικών-πολιτικών τεχνασμάτων.\nΟι τακτικές της υποβολιμαίας προώθησης τμημάτων του εν λόγω Συντάγματος, επιδίωξη η οποία συνέχισε να είναι δημοφιλής ακόμη και μετά το γαλλικό και το ολλανδικό δημοψήφισμα με κάθε τρόπο –απλώς σκεφτείτε τον Χάρτη Θεμελιωδών Δικαιωμάτων που κατέστη δεσμευτικός παρόλο που το έγγραφο δεν είναι– υιοθετούνται πλέον στην επίσημη ευρωπαϊκή πολιτική. Αυτό το Κοινοβούλιο δεν θα ήταν αυτό το Κοινοβούλιο εάν δεν έκανε διαχωρισμό, σύμφωνα με τις αρχαίες παραδόσεις, μεταξύ των υποτιθέμενων «καλών» κρατών μελών, αυτών που δοξάζουν την ομοσπονδιακή πίστη και ακολουθούν τυφλά την ομοσπονδιακή οδό, και των υποτιθέμενων «κακών» κρατών μελών.\nΤο αποκορύφωμα του κυνισμού, ωστόσο, είναι ασφαλώς η έκκληση του παρόντος Κοινοβουλίου –και παραθέτω αυτολεξεί– «προκειμένου να κατορθώσουμε ο ευρωπαίος πολίτης να συμμετάσχει ξανά στη συνέχιση της συνταγματικής διαδικασίας». Στην πραγματικότητα, αυτό το οποίο έκανε το παρόν Κοινοβούλιο σε πολλές εκθέσεις, αρχίζοντας με τη διαβόητη έκθεση Duff-Voggenhuber, είναι να αποσύρει από το τραπέζι το αποτέλεσμα του γαλλικού και του ολλανδικού δημοψηφίσματος. Αυτό το Κοινοβούλιο δεν θα μπορούσε να αδιαφορήσει περισσότερο για το τι θέλει η κοινή γνώμη, οι άνθρωποι που ισχυρίζεται ότι εκπροσωπεί. Αυτό το Κοινοβούλιο στρέφεται αργά αλλά σταθερά στο ακριβώς αντίθετο από οτιδήποτε σχετίζεται με την αληθινή δημοκρατία.\nJim Allister (NI). – (EN) Κύριε Πρόεδρε, προσποιούμαστε ότι είμαστε με το μέρος των πολιτών αλλά εκπονούμε μια έκθεση η οποία αποφεύγει επιδεικτικά να στηρίξει τη λαϊκή επικύρωση αυτού του αναδιατυπωμένου συντάγματος. Μάλιστα, τόση είναι η αποφασιστικότητα για την εσπευσμένη ολοκλήρωση της παρούσας έκθεσης που εγκαταλείπουμε τη δέουσα διαδικασία στο παρόν Κοινοβούλιο σε βαθμό που ακόμη και τύραννος θα κοκκίνιζε!\nΖητούμε από τα κράτη μέλη να τηρήσουν την εντολή της ΔΔ, δηλώνουμε όμως τη μονομερή μας πρόθεση να την υπερβούμε χρησιμοποιώντας την ευρωπαϊκή σημαία και τον ύμνο. Δηλώνουμε την αποφασιστικότητά μας αμέσως μόλις επιτύχουμε αυτές τις συνταγματικές αλλαγές να απαιτήσουμε περισσότερα. Αυτή είναι η χονδροειδή παγίδα αυτής της συμφωνίας, διότι επιτρέπει την αυτοτροποποίηση, η οποία σημαίνει ως επί το πλείστον ότι δεν θα υπάρξει ποτέ ξανά η υποχρέωση διαβούλευσης με τους ανθρώπους στο συνταγματικό καθεστώς των οποίων θα κάνουμε αλλαγές.\nMaria da Assunção Esteves (PPE-DE). – (PT) Η Ευρώπη προχώρησε ένα βήμα παραπάνω στην τελευταία σύνοδο κορυφής τον Ιούνιο. Δεν λιποψύχησε κατά τη διάρκεια της κρίσης, και δεν άφησε κανέναν εκτός αυτής της κοινής αναζήτησης για μια κοσμοπολίτικη κοινωνία η οποία θα βασίζεται στο κράτος δικαίου. Αληθεύει ότι η συναίνεση δεν είναι εύκολο να επιτευχθεί σε μια διευρυμένη Ευρώπη, αλλά η Ευρώπη αποτελεί ένα ηθικό σχέδιο, ένα σχέδιο λογικής, ένα νικηφόρο σχέδιο. Δεν υπάρχει άλλη οδός εκτός από την ενότητα και άλλος προορισμός εκτός από την παγκόσμια δικαιοσύνη.\nΗ Ευρώπη είναι δομημένη πάνω σε διαστρώσεις διαρθρωτικής προσαρμογής: η Συνθήκη της Ρώμης και η κατάρρευση του μύθου των συνόρων, η Συνθήκη του Μάαστριχτ και η ευρωπαϊκή ιθαγένεια, η Συνθήκη της Νίκαιας και η διεύρυνση και τώρα η μεταρρυθμιστική Συνθήκη και η πολιτική ολοκλήρωση σε μια μεγάλης κλίμακας δημοκρατία. Η μεταρρυθμιστική Συνθήκη δεν ανοίγει ακόμη τις πόρτες σε μια συνταγματική Ευρώπη –εξακολουθεί να μας αφήνει κατά κύριο λόγο σε μια Ευρώπη Κυβερνήσεων– αλλά θέτει τέρμα στην πλάνη μιας συλλογιστικής που βασίζεται αμιγώς στην αντιπαράθεση, και στο λάθος της αντιμετώπισης της Ευρώπης των αποτελεσμάτων ως αντικρουόμενης με μια θεσμική μεταρρύθμιση της Ευρώπης.\nΗ Διακυβερνητική Διάσκεψη θα απαιτήσει καλή πίστη εκ μέρους των κυβερνήσεων, τη συμμετοχή των κοινοβουλίων και μια πολιτική πραγματικής επικοινωνίας. Ας μην τρέφουμε αυταπάτες: ένα δημοψήφισμα δεν θα κάνει αυτήν την επικοινωνία να λειτουργήσει, ούτε θα νομιμοποιήσει τη νέα Συνθήκη της Ένωσης. Σε πολλές περιπτώσεις, τα δημοψηφίσματα συνδέονται με μια λαϊκίστικη τάση που δεν έχει τίποτα να κάνει με τα λογικά θεμέλια των δημοκρατιών. Η νομιμότητα της Ευρώπης μπορεί να δομηθεί μόνο επί τη βάσει μιας πολιτικής διαδικασίας διαρκούς επικοινωνίας, μιας διαδικασίας που θέτει την πολιτική υπεράνω της γραφειοκρατίας, που αποδίδει αξία στον έλεγχο των εθνικών κοινοβουλίων, ενθαρρύνει τη συμμετοχή της κοινωνίας των πολιτών, ενισχύει την ηγεσία, δημοσιοποιεί το έργο των θεσμικών οργάνων και βασίζει τις καθημερινές της πολιτικές σε ένα πνεύμα δικαιωμάτων και ανθρωπισμού. Αυτή είναι η πραγματική Ευρώπη.\nHarlem Désir (PSE). – (FR) Κύριε Πρόεδρε, η Ευρώπη δεν είναι μόνον οι συνθήκες της· οι δυσχέρειές της δεν είναι αποκλειστικά ούτε καν κυρίως θεσμικής φύσης, και η αναβίωση της Ευρώπης θα πρέπει να στηρίζεται σε πολιτικές, σε ευρωπαϊκά προγράμματα και στον προϋπολογισμό της ΕΕ. Ωστόσο, είναι γεγονός ότι το αδιέξοδο στη μεταρρύθμιση των θεσμικών οργάνων, η αποτυχία επικύρωσης του Συντάγματος σε αρκετές χώρες και οι διαδικασίες μη επικύρωσης σε άλλες αποτελμάτωσαν την Ευρώπη, τη βύθισαν σε κρίση και έθεσαν σε δοκιμασία την ενότητά της.\nΣτην πραγματικότητα, ο συμβιβασμός που επιτεύχθηκε για τη σύγκληση της Διακυβερνητικής Διάσκεψης και η εντολή ενόψει της μελλοντικής τροποποιητικής συνθήκης δεν δημιουργούν ενθουσιασμό. Όλα είναι πολύπλοκα σε αυτή τη συμφωνία, η οποία περιέχει μεγάλο αριθμό υποσημειώσεων, σε βαθμό που η μελλοντική συνθήκη δεν θα είναι διόλου απλοποιημένη και θα είναι δύσκολο στους Ευρωπαίους να την κατανοήσουν.\nΗ εξαίρεση που εδόθη σχετικά με τον Χάρτη Θεμελιωδών Δικαιωμάτων είναι πραγματικά λυπηρή γι’ αυτούς οι οποίοι τη ζήτησαν. Τουλάχιστον αυτός ο Χάρτης θα ισχύει στις 26 υπόλοιπες χώρες της ΕΕ, και αυτό είναι προς τιμήν τους. Όμως, τουλάχιστον αυτή η συμφωνία είναι μια συμφωνία, και επήλθε σε μια στιγμή όπου η Ευρώπη είχε ανάγκη να επιβεβαιώσει την ενότητά της.\nΠιστεύω ότι οφείλουμε να δώσουμε κάθε ευκαιρία στη Διακυβερνητική Διάσκεψη και, κυρίως και σε αυτό το συγκεκριμένο σημείο, θα ήθελα να απαντήσω στις παρατηρήσεις του συναδέλφου μου, κ. Wurtz– η εντολή σύγκλησης της Διακυβερνητικής Διάσκεψης έχει τουλάχιστον ένα προτέρημα: το ό,τι έλαβε ως βάση του έργου της τις θεσμικές καινοτομίες οι οποίες, επί το πλείστον, περιέχονταν στο πρώτο μέρος του σχεδίου Ευρωπαϊκού Συντάγματος. Αυτό είναι ένα σημείο κλειδί δεδομένου ότι το πρώτο μέρος του Συντάγματος ελάχιστα αμφισβητήθηκε, ακόμη και από το στρατόπεδο του «όχι», από αυτούς οι οποίοι ισχυρίζονται ότι υποστηρίζουν την ευρωπαϊκή ολοκλήρωση σε κάθε περίπτωση, στις χώρες όπου διοργανώθηκε δημοψήφισμα.\nΗ μελλοντική συνθήκη θα πρέπει, κατά συνέπεια, να περιλαμβάνει εκ νέου τα στοιχεία για τα οποία υπάρχει συναίνεση μεταξύ όλων των ειλικρινών Ευρωπαίων, είτε είχαν ψηφίσει «ναι» είτε «όχι» στο Σύνταγμα: θα πρέπει να υπάρχει ενίσχυση των εξουσιών του Ευρωπαϊκού Κοινοβουλίου και των εθνικών κοινοβουλίων, σταθερή Προεδρία του Συμβουλίου, ψηφοφορίες με διπλή πλειοψηφία, λιγότερες αναστέλλουσες μειοψηφίες, λιγότερες αποφάσεις λαμβανόμενες με ομοφωνία, ιδιαίτερα δε για τη δικαστική και αστυνομική συνεργασία, ενίσχυση της κοινής εξωτερικής πολιτικής και πολιτικής ασφάλειας, ενισχυμένη και δομημένη συνεργασία στην αμυντική πολιτική, η οποία θα είναι πιο εύκολο να υλοποιηθεί, και νέες αρμοδιότητες στους τομείς της ενέργειας και της κλιματικής αλλαγής.\nΕπιπλέον, υπάρχουν επίσης δύο σημεία τα οποία ήσαν στο τρίτο μέρος αλλά, νομίζω, όλοι οι προοδευτικοί άνθρωποι θα θέλουν να προασπίσουν: η οριζόντια κοινωνική ρήτρα και ένα άρθρο που καθιστά δυνατή την προστασία των υπηρεσιών γενικού οικονομικού συμφέροντος και, κατά συνέπεια, την έγκριση οδηγίας προς όφελος των δημόσιων υπηρεσιών. Ελπίζω ότι, αν η Διακυβερνητική Διάσκεψη συμπεριλάβει όλα αυτά τα σημεία, όλοι οι υποστηρικτές της Ευρώπης, είτε ψήφισαν «ναι» είτε «όχι» στο σχέδιο Συντάγματος, θα υποστηρίξουν το μελλοντικό σχέδιο συνθήκης.\nAnneli Jäätteenmäki (ALDE). – (FI) Κύριε Πρόεδρε, θα ήθελα να εγείρω ένα πολύ σημαντικό θέμα. Θα ήθελα να ζητήσω από τους βουλευτές του Κοινοβουλίου να στηρίξουν την τροπολογία 1, η οποία ζητεί την επέκταση της εντολής της Διακυβερνητικής Διάσκεψης προκειμένου να συμπεριλάβει τη μεταφορά της έδρας του Ευρωπαϊκού Κοινοβουλίου από το Στρασβούργο στις Βρυξέλλες. Η Ομάδα μου στηρίζει αυτή την απόφαση.\nΠρόκειται για ένα μικρό αλλά πολύ σημαντικό ζήτημα. Μια έδρα θα ενίσχυε τη νομιμότητα της ΕΕ. Πριν από έναν χρόνο πάνω από ένα εκατομμύριο άνθρωποι υπέγραψαν μια αναφορά υπέρ της μίας έδρας, και η ΔΔ είναι το πλαίσιο όπου θα πρέπει να συζητηθεί και να αποφασιστεί αυτό. Το Κοινοβούλιο θα αποφασίσει σήμερα εάν επιθυμεί να συζητήσει το θέμα της μίας έδρας ή να συνεχίσει όπως πριν. Εάν είμαστε υπέρ της μίας έδρας θα ψηφίσουμε υπέρ της τροπολογίας 1.\nInese Vaidere (UEN). – (LV) Κυρίες και κύριοι, ως το μόνο θεσμικό όργανο της Ευρωπαϊκής Ένωσης που είναι εκλεγμένο από τους πολίτες, το Ευρωπαϊκό Κοινοβούλιο έχει καθήκον να καθιστά τις αποφάσεις του κατανοητές. Θα ήθελα να τονίσω ότι οι λόγοι για τους οποίους η Συνταγματική Συνθήκη απορρίφθηκε σε δύο κράτη μέλη και δεν ήταν δημοφιλής σε άλλα δεν έχουν αναλυθεί σε επαρκή βαθμό. Κατά την άποψή μου, ο σκεπτικισμός οφειλόταν κατά κύριο λόγο στο γεγονός ότι οι πολίτες παρατηρούν μια συγκέντρωση της διαδικασίας λήψης αποφάσεων, αλαζονεία εκ μέρους των αρχών και απόσταση από τους ανθρώπους, καθώς και υπερβολική γραφειοκρατία. Αυτοί είναι αρκετοί λόγοι για στρέψουν τους πολίτες εναντίον της περαιτέρω ολοκλήρωσης. Καθήκον μας είναι να συμπεριλάβουμε τους πολίτες στη διαδικασία λήψης αποφάσεων, αντί να λαμβάνουμε τις αποφάσεις αντ’ αυτών. Πρέπει να μιλήσουμε στους πολίτες σε γλώσσα που θα μπορεί να γίνει κατανοητή, όχι στην εξειδικευμένη διάλεκτο των δημοσίων υπαλλήλων. Η Διακυβερνητική Διάσκεψη θα πρέπει να το λάβει αυτό υπόψη. Ταυτόχρονα είναι σημαντικό να αναπτυχθεί περαιτέρω η αρχή της αλληλεγγύης στη λήψη αποφάσεων, επί παραδείγματι στον άκρως σημαντικό τομέα της ενέργειας. Πρέπει να μιλούμε στις χώρες εκτός της ΕΕ ομόφωνα, προκειμένου να αποτρέπουμε τον εκβιασμό μεμονωμένων χωρών. Θα ήθελα να τονίσω το γεγονός ότι, αφήνοντας κατά μέρος τα λάθη και τις ανεπάρκειές της, η Ευρωπαϊκή Ένωση είναι ένα επιτυχημένο σχέδιο.\nGérard Onesta (Verts/ALE). – (FR) Κύριε Πρόεδρε, καλώ την Επιτροπή, καταρχάς, και το Συμβούλιο, ιδιαίτερα, να επιδείξουν την ελάχιστη ευπρέπεια και μετριοφροσύνη σε αυτή την υπόθεση, διότι η θαυμάσια επιτυχία που προσπαθούν να μας πουλήσουν στην αίθουσα αυτή δύσκολα συγκαλύπτει μια φθίνουσα κατάσταση πραγμάτων.\nΘα αντιπαρέλθω την επαίσχυντη συμπεριφορά ορισμένων αρχηγών κρατών και κυβερνήσεων, οι οποίοι υπαναχώρησαν από τον επίσημο και ρητό λόγο τους είτε όσον αφορά τον Χάρτη, όπως έπραξε ο κ. Μπλερ, είτε όσον αφορά τις ψηφοφορίες στο Συμβούλιο, όπως έπραξαν οι αδελφοί Kaczynski. Περνούμε από μια κατάσταση που έχουμε ένα Σύνταγμα, το οποίο χάνουμε οι λέξεις έχουν νόημα ένα σύνταγμα το οποίο είναι μήνυμα εμπιστοσύνης στις κοινές αξίες και προοπτικές μας, σε μια άλλη κατάσταση όπου θα έχουμε μια συνθήκη η οποία αποκαλείται απλοποιημένη. Απλοποιημένη, τι ωραίο ανέκδοτο! Οι υποσημειώσεις είναι πιο μεγάλες από την ίδια τη συνθήκη. Κατά συνέπεια, αυτό που αντιμετωπίζουμε είναι ένα μήνυμα αμοιβαίας και γενικευμένης δυσπιστίας, και οι εμπλοκές είναι πολλές: η εξαίρεση από τον Χάρτη, η οποία θα δημιουργήσει πολίτες δευτέρας κατηγορίας· εμπλοκές σχετικά με τις ψηφοφορίες στο Συμβούλιο έως το 2017 και πέραν αυτού με τον συμβιβασμό των Ιωαννίνων· και διπλωματία, η οποία περιλαμβάνεται βεβαίως, αλλά για να εμποδίζεται ευθύς αμέσως.\nΕίναι λίαν προφανές, πρέπει να δώσουμε εντολή σε αυτή τη Διακυβερνητική Διάσκεψη. Οποιαδήποτε εντολή παρά η Συνθήκη της Νίκαιας, διότι η Συνθήκη της Νίκαιας σημαίνει το τέλος. Ωστόσο, θα έλεγα σε αυτούς που ντρέπονται για την Ευρώπη: τίποτα στέρεο δεν μπορεί να οικοδομηθεί πάνω στη δυσπιστία, κυρίως δε όταν αυτή απευθύνεται στον πολίτη, διότι δεν έχουμε καν τον χρόνο να συνεργαστούμε, να συναποφασίσουμε στο Κοινοβούλιο αυτή η συζήτηση είναι πρόχειρη για να μπορέσουμε να κερδίσουμε την έγκριση των πολιτών ή ακόμη για να τους εκπαιδεύσουμε. Είναι αλήθεια ότι πρέπει να αναληφθεί γρήγορη δράση για να συγκαλυφθεί το γεγονός ότι οι πολιτικές δεν είναι πλέον πάνω στο τραπέζι, αλλά ότι τώρα είναι κάτω από το χαλί. Για όλα αυτά, δυστυχώς, κάποτε θα χρειαστεί να καταβάλλουμε το τίμημα.\nΓια να ολοκληρώσω, κύριε Πρόεδρε, και επειδή κυβερνώ σημαίνει προβλέπω, απέναντι στην ανικανότητα της Επιτροπής και του Συμβουλίου να σκεφτούν την επόμενη κίνηση, καλώ το Κοινοβούλιο να αναλάβει δράση επιβεβαιώνοντας με την ψήφο του τη σταθερή του πρόθεση να χρησιμοποιήσει την μελλοντική εξουσία του για να τροποποιήσει τη συνθήκη σε μια προσπάθεια να δώσει επιτέλους μια πραγματική νέα ώθηση στην κινητήρια δύναμη της Ευρώπης.\n(Χειροκροτήματα από την Ομάδα των Πρασίνων/Ευρωπαϊκή Ελεύθερη Συμμαχία)\nMaciej Marian Giertych (NI). – (PL) Κύριε Πρόεδρε, σήμερα είναι μαύρη μέρα για την Ευρωπαϊκή Ένωση, και μαύρη μέρα για τη δημοκρατία. Οι πολιτικές ελίτ της Ευρωπαϊκής Ένωσης, συμπεριλαμβανομένου του παρόντος Κοινοβουλίου, της Ευρωπαϊκής Επιτροπής και των κυβερνήσεων των κρατών μελών, επιχειρούν να εξαπατήσουν τους εκλογείς τους και τους λαούς τους. Καλούμαστε να στηρίξουμε ένα Ευρωπαϊκό Σύνταγμα που έχει ήδη απορριφθεί από το εκλογικό σώμα.\nΤο σημερινό σλόγκαν είναι τα λόγια της Angela Merkel: χρησιμοποιήστε διαφορετική διατύπωση διατηρώντας παράλληλα τη νομική ουσία, όπως το όνομα της συνθήκης, τα ονόματα των νομοθετικών πράξεων της Ευρωπαϊκής Ένωσης, ή του υπουργού Εξωτερικών της ΕΕ. Αυτό ακριβώς έχει γίνει.\nΣυζητούμε ένα έγγραφο με διαφορετικό όνομα και διατυπωμένο με διαφορετικούς όρους, αλλά το οποίο είναι ουσιαστικά το ίδιο. Φαινομενικά, είναι ένα έγγραφο χαμηλότερου επιπέδου, έτσι ώστε να αποτραπεί η υποβολή του σε δημοψήφισμα. Αποτελεί μια απόπειρα εξαπάτησης των εκλογέων μας, των ανθρώπων μας. Σήμερα είναι πράγματι μια μαύρη μέρα – μια μέρα απόλυτης ατίμωσης.\nAlexander Stubb (PPE-DE). – (EN) Κύριε Πρόεδρε, θα ήθελα να πω στον κ. Giertych ότι έχω ακούσει πολλές ανοησίες σε αυτό το Κοινοβούλιο, αλλά αυτή ήταν πιθανώς η μεγαλύτερη ανοησία που έχω ακούσει ποτέ.\nΘα ήθελα να εμφυσήσω λίγο θετικισμό στο παρόν Κοινοβούλιο. Ακούγεται λες και είμαστε σε κάποια κηδεία με τη νέα Συνθήκη. Στην πραγματικότητα δεν νομίζω ότι είμαστε, εισερχόμαστε σε μια καινούρια φάση.\nΘα ήθελα να θέσω τρία θέματα. Πρώτον, εμπιστεύομαι πλήρως την πορτογαλική Προεδρία. Θυμάμαι την εκπόνηση της προ-Συνθήκης της Νίκαιας υπό την πορτογαλική Προεδρία, με τον κ. da Costa και τον κ. Lourtie. Κάνουν πάντα φανταστική δουλειά. Ωστόσο, θα ήθελα να τους δώσω μια συμβουλή: να είστε λίγο προσεκτικοί με τη Γραμματεία του Συμβουλίου, επειδή ο διάβολος βρίσκεται στη λεπτομέρεια και ο Jean-Claude Piris είναι πολύ καλός με τη λεπτομέρεια.\nΤο δεύτερο θέμα μου είναι ότι πιστεύω ότι η πολιτική και τα οικονομικά συμβαδίζουν. Ακούσαμε σήμερα και πολύ συχνά στο παρόν Κοινοβούλιο ότι επιθυμούμε μόνο μια οικονομική Ένωση ή ότι επιθυμούμε μόνο μια πολιτική Ένωση. Ανήκω στην κατηγορία των ανθρώπων που πιστεύει ότι χρειαζόμαστε και τα δύο: χρειαζόμαστε ελεύθερο και χωρίς στρεβλώσεις ανταγωνισμό και χρειαζόμαστε επίσης μια πολιτική Ένωση, και αυτή η Συνθήκη μας δίνει πράγματι και τα δύο. Δεν ανησυχώ ιδιαίτερα για τις εξαιρέσεις, επειδή η ιστορία μας δείχνει ότι όποτε υπάρχει μια εξαίρεση, στο τέλος πρυτανεύει η σύνεση και οι άνθρωποι προσχωρούν.\nΤο τελευταίο μου θέμα είναι ότι θα πρέπει να κοιτάξουμε τη φωτεινή πλευρά. Πρέπει να γυρίσουμε σελίδα. Έχουμε μια Συνθήκη ή ένα σχέδιο Συνθήκης στο τραπέζι. Ας είμαστε θετικοί: να χρησιμοποιήσουμε τη νομική προσωπικότητα που διαθέτουμε, να χρησιμοποιήσουμε την ψηφοφορία με ειδική πλειοψηφία που έχουμε, να χρησιμοποιήσουμε τη συναπόφαση που έχουμε, να χρησιμοποιήσουμε τον Χάρτη, να χρησιμοποιήσουμε τον Πρόεδρο, να χρησιμοποιήσουμε τον υπουργό Εξωτερικών. Αυτό που λέω σήμερα είναι ότι αυτό αποτελεί μια νέα αρχή, έχουμε μια φανταστική Συνθήκη, ας ζήσουμε με αυτή και ας προχωρήσουμε.\nGenowefa Grabowska (PSE). – (PL) Κύριε Πρόεδρε, η έκθεση που συζητούμε είναι μια καλή και ισορροπημένη έκθεση, που θα υπερψηφίσω με χαρά. Αποστέλλει στις κυβερνήσεις των κρατών μελών, τα εθνικά κοινοβούλια και τους πολίτες της ΕΕ ένα σαφές μήνυμα: η Ευρωπαϊκή Ένωση θα μεταρρυθμιστεί, και η μεταρρύθμιση βρίσκεται σε σωστό δρόμο.\nΑποτελεί επίσης μία απόπειρα αποκατάστασης της εμπιστοσύνης της κοινής γνώμης στην Ευρωπαϊκή Ένωση και τα θεσμικά της όργανα. Και είναι σε αυτό το πλαίσιο, στο πλαίσιο της εμπιστοσύνης, που οι φωνές ορισμένων κρατών μελών τα οποία έχουν επιφυλάξεις σχετικά με τον δεσμευτικό χαρακτήρα του Χάρτη Θεμελιωδών Δικαιωμάτων, αποτελούν αιτία ανησυχίας. Διερωτώμαι πώς αυτές οι κυβερνήσεις θα πουν στους πολίτες τους ότι δεν έχουν τη δυνατότητα να χρησιμοποιήσουν ένα από τα θεμελιώδη επιτεύγματα της ευρωπαϊκής δημοκρατίας, και ότι δεν επιθυμούν να τους δώσουν δικαιώματα που απολαμβάνουν οι ευρωπαίοι γείτονες τους.\nΗ αντίθεση στον Χάρτη Θεμελιωδών Δικαιωμάτων θα οδηγήσει άραγε σε νέα διαίρεση της Ευρώπης σε καλύτερους και χειρότερους πολίτες, με τους καλύτερους πολίτες να απολαμβάνουν ολόκληρο το φάσμα των δικαιωμάτων που περιλαμβάνει ο χάρτης, δικαιώματα που θα στερούνται οι χειρότεροι πολίτες; Θα πρέπει να δεχτούμε τέτοιους διαχωρισμούς στις αρχές του 21ου αιώνα; Λέω κατηγορηματικά όχι, ιδίως εάν επιθυμούμε, όπως προτείνει η πορτογαλική Προεδρία, μια ισχυρότερη Ευρώπη σε έναν ισχυρότερο κόσμο.\nBogdan Pęk (UEN). – (PL) Κύριε Πρόεδρε, αυτή η συνθήκη δεν μεταρρυθμίζει τίποτα, απλώς σοβατίζει τις ρωγμές. Είναι μια συνθήκη με στόχο τη συγκάλυψη της αλήθειας όσον αφορά την ίδια.\nΣε κάθε δυνατή περίσταση η Ευρωπαϊκή Ένωση και τα αξιοσέβαστα πρόσωπα που βρίσκονται στην Αίθουσα αυτή μιλούν για δικαιοσύνη και για τις αξίες στις οποίες βασίζεται η Ευρωπαϊκή Ένωση. Στον σύγχρονο κόσμο, στην ιστορία της ανθρωπότητας, υπάρχει μεγαλύτερη αξία από την αλήθεια; Όχι, δεν υπάρχει.\nΗ παρούσα συνθήκη αποτελεί παραφθορά της αλήθειας, επειδή κάτω από τον μανδύα της μεταρρυθμισμένης αλήθειας, υπάρχει μια χονδροειδής απόπειρα εξαπάτησης με στόχο την αναγκαστική επιβολή της συνταγματικής συνθήκης, την οποία απέρριψε το κοινό. Είναι μια οδός που δεν οδηγεί πουθενά.\nΚύριε Πρόεδρε, στο παρόν Κοινοβούλιο δείξατε πάλι σήμερα ότι μπορείτε να διακόπτετε ομιλητές που δεν συμφωνούν με τη συνθήκη, δίνοντας αντίθετα σχεδόν ένα λεπτό επιπλέον χρόνο σε αυτούς που συμφωνούν μαζί σας. Αυτό είναι το δικό σας ιδιαίτερο είδος δικαιοσύνης.\nΠρόεδρος. Κύριε Pęk, είχατε χρόνο ομιλίας ένα λεπτό και μιλήσατε ένα λεπτό και 23 δευτερόλεπτα. Μιλήσατε παραπάνω και ο πρόεδρος φάνηκε πολύ ανεκτικός απέναντί σας. Ίσως να μπορείτε να φανείτε λογικός και να το παραδεχτείτε αυτό.\nManuel Lobo Antunes, Προεδρεύων του Συμβουλίου. (PT) Συζητούμε ήδη αυτό το θέμα της Συνθήκης για σημαντικό χρονικό διάστημα σήμερα το πρωί –από τις 9 π.μ., όπως επισήμανε ένας ομιλητής– και πιστεύω συνεπώς ότι έγιναν οι πιο σημαντικές παρατηρήσεις και σχόλια, πολλά εκ των οποίων ήταν ασφαλώς ενδιαφέροντα, και από τα οποία η πορτογαλική Προεδρία θα αντλήσει φυσικά τα συμπεράσματά της.\nΉμουν μέλος της Ευρωπαϊκής Συνέλευσης, μαζί με αρκετούς βουλευτές του ΕΚ που είναι παρόντες σε αυτή την Αίθουσα, και συμμετείχα επίσης στη Διακυβερνητική Διάσκεψη το 2004. Δεν λέω ότι από το 2004 μέχρι σήμερα δεν είχα λόγο να είμαι ανήσυχος, ακόμη και να χάσω την πίστη μου, αλλά γνώριζα πάντα ότι η κινητήριος δύναμη της Ευρώπης είναι ο συμβιβασμός και η προθυμία να προχωρήσει προς τα εμπρός. Σήμερα μπορώ να σας πω σαφώς ότι αυτή η προθυμία για πορεία προς τα εμπρός, αυτή η προθυμία για εξεύρεση συμβιβαστικής λύσης, για επίτευξη συμφωνίας, έχει, κατά τη γνώμη μου, επανέλθει.\nΔεν είχαμε την πολυτέλεια να αποτύχουμε και δεν αποτύχαμε στο Ευρωπαϊκό Συμβούλιο, συνεπώς ας δώσουμε ένα σαφές μήνυμα στην Ευρώπη, στους πολίτες της και τον κόσμο ότι αυτό είναι ένα σχέδιο για το μέλλον, ένα σχέδιο που εξυπηρετεί τους Ευρωπαίους, ένα σχέδιο που εξυπηρετεί τον κόσμο. Φυσικά, ενδεχομένως να μην είμαστε όλοι ικανοποιημένοι με την εντολή που εγκρίθηκε από το Ευρωπαϊκό Συμβούλιο, αλλά ας μην αμφιβάλει κανείς ότι η παρούσα εντολή θα μας δώσει μια Συνθήκη με πιο αποτελεσματικά θεσμικά όργανα, περισσότερο δημοκρατική λήψη αποφάσεων και καταλληλότερες απαντήσεις τόσο στα εσωτερικά προβλήματα της Ένωσης, όσο και στα εξωτερικά προβλήματα που πρέπει να αντιμετωπίσει η Ένωση.\nΑυτή είναι και θα είναι η εντολή που χρειαζόμαστε. Θα αποκτήσουμε ασφαλώς τη Συνθήκη που επιθυμούσαν οι πολίτες της Ευρώπης για τόσο καιρό. Όπως είπε ο πρωθυπουργός της Πορτογαλίας εδώ, «έχουμε την εντολή, δεν έχουμε τη Συνθήκη», και η εντολή που λάβαμε δεν πρόκειται να αλλάξει το εν λόγω έγγραφο αλλά να δημιουργήσει τη νέα Συνθήκη. Αυτός είναι ο στόχος μας και αυτό θα κάνουμε με όλη μας τη δύναμη και όλη μας την πεποίθηση.\nΟ στόχος μας για την ολοκλήρωση του εν λόγω καθήκοντος είναι ο Οκτώβριος και ελπίζω ότι τον Οκτώβριο θα μπορέσω να ανακοινώσω εδώ τα καλά νέα για μια νέα Συνθήκη για την Ένωσή μας. Δεν θα επιτρέψουμε συνεπώς έλλειψη πειθαρχίας, όπως υπαινίχθηκε ένας από τους βουλευτές του ΕΚ. Θα ήθελα επίσης να σας διαβεβαιώσω ότι όλες οι πορτογαλικές Προεδρίες χαρακτηρίζονται από διαφάνεια, επικοινωνία με τους πολίτες και επικοινωνία με τα θεσμικά όργανα. Θα συνεχίσουμε ασφαλώς σε αυτό το πνεύμα και μπορώ να σας διαβεβαιώσω ότι αυτή είναι μια από τις δεσμεύσεις της πορτογαλικής Προεδρίας.\nΌπως είπα, ελπίζω να έχω ορισμένα καλά νέα για σας τον Οκτώβριο.\nMargot Wallström, Αντιπρόεδρος της Επιτροπής. (EN) Κύριε Πρόεδρε, αξιότιμοι βουλευτές, πρέπει να υπάρχει μια θέση μεταξύ του φιλόσοφου Pangloss και της υπεραισιοδοξίας του και του Γάιδαρου Γκαρή που πιστεύει ότι τα πάντα είναι μάταια. Είναι πολύ σπάνιο πράγμα στην πολιτική να αποκτά κανείς μια δεύτερη ζωή και δεν αναφέρομαι στο διαδικτυακό παιχνίδι ρόλων. Θυμηθείτε ότι, πριν από λιγότερο από ένα χρόνο, η Συνταγματική Συνθήκη ή η ιδέα για μια νέα συνθήκη κηρύχθηκε νεκρή, σε μηχανική υποστήριξη ή σε κώμα. Και τώρα συζητούμε μια διαδικασία επικύρωσης η οποία θα προκύψει πολύ σύντομα.\nΠιστεύω ότι το να εμπλακούμε τώρα σε ένα παιχνίδι κατηγοριών δεν θα μας βοηθήσει καθόλου και, ως τελικό σχόλιο σε αυτή τη συζήτηση, έχω να πω δύο πράγματα. Πρώτα από όλα, όσον αφορά τον Χάρτη Θεμελιωδών Δικαιωμάτων, στην Ευρωπαϊκή Επιτροπή δεν αρέσουν οι εξαιρέσεις. Θα προτιμούσαμε να μην είχαμε καθόλου εξαιρέσεις. Αλλά ποια ήταν η πραγματική πολιτική επιλογή εδώ; Ήταν ένας αποδυναμωμένος χάρτης χωρίς νομική ισχύ ή ένας χάρτης που είναι νομικά δεσμευτικός για τα θεσμικά όργανα της ΕΕ με μια εξαίρεση, ή η διατήρηση του πλήρους κειμένου του χάρτη. Λοιπόν, προτιμώ να έχω έναν χάρτη που είναι νομικά δεσμευτικός, και μια εξαίρεση είναι επίσης μια προαιρετική συμμετοχή συνεπώς αυτό δεν είναι αμετάβλητο.\nΤο δεύτερο σχόλιό μου είναι ότι θα ήθελα να πω ότι υποθέτω πως οι βουλευτές του Κοινοβουλίου δεν θεωρούν την κοινοβουλευτική επικύρωση λιγότερο θεμιτή από δημοκρατικής άποψης σε σχέση με τα δημοψηφίσματα.\nΟρισμένοι Ευρωσκεπτικιστές ελπίζουν ασφαλώς ότι η πρόκληση της ενημέρωσης και της συμμετοχής των πολιτών σε ένα τόσο σύνθετο ζήτημα όπως μια συνθήκη μπορεί να μετατραπεί σε όπλο που μπορεί να σκοτώσει την περαιτέρω ευρωπαϊκή ολοκλήρωση. Δεν πιστεύω όμως ότι θα πρέπει να το επιτρέψουμε αυτό.\nΕπίσης, ανεξαρτήτως της μεθόδου επικύρωσης που επιλέγεται από τα κράτη μέλη, είμαστε όλοι υποχρεωμένοι να ενημερώσουμε, να συμπεριλάβουμε, να συνεξετάσουμε, να συζητήσουμε με τους πολίτες σε ολόκληρη την Ευρώπη και σε αυτό πρέπει να δεσμευτούμε τώρα ότι θα το πράξουμε μαζί, σε πλήρη συνεργασία και με σχεδιασμένο τρόπο. Αυτός είναι επίσης ο τρόπος με τον οποίο θα συμβάλουμε από την πλευρά της Επιτροπής. Συνεπώς, θα επανέλθω πολύ σύντομα με τον αναγκαίο σχεδιασμό για μια κατάλληλη και δημοκρατική, ανοικτή και διαφανή διαδικασία επικύρωσης.\nΟλοκληρώνοντας, εύχομαι επίσης στην πορτογαλική Προεδρία το καλύτερο όσον αφορά την έναρξη της ΔΔ.\nJohn Attard-Montalto (PSE), γραπτώς. – (EN) Τα τελευταία δύο χρόνια όσον αφορά τη διαδικασία μεταρρύθμισης της Συνθήκης δεν πήγαν χαμένα. Καθορίστηκαν τα ακόλουθα πέντε βήματα και ξεκίνησε η εφαρμογή:\n1. Κατόπιν της εντολής του Ιουνίου 2006, η γερμανική Προεδρία εκπόνησε έκθεση.\n2. Το Ευρωπαϊκό Συμβούλιο συμφώνησε να συγκαλέσει μια Διακυβερνητική Διάσκεψη.\n3. Καθώς η σκυτάλη της Προεδρίας του Συμβουλίου πέρασε στην Πορτογαλία κατέστη τώρα προτεραιότητά τους να εκπονήσουν ένα σχέδιο Συνθήκης.\n4. Η ΔΔ αναμένεται να ολοκληρώσει το έργο της πριν από το τέλος του τρέχοντος έτους.\n5. Η επικύρωση αναμένεται να λάβει χώρα πριν από τις ευρωεκλογές του 2009.\nΣτην πραγματικότητα, αυτό που συμβαίνει είναι μια προσεκτικότερη προσέγγιση: η συνταγματική πτυχή της συνθήκης αναδιαρθρώθηκε ώστε να κατευνάσει το αντισυνταγματικό αίσθημα. Από την άλλη πλευρά, σημαντικές καινοτομίες που προτάθηκαν αρχικά στο πλαίσιο της Συνταγματικής Συνθήκης έχουν περισωθεί· το γεγονός ότι η ΕΕ θα έχει νομική προσωπικότητα είναι το πλέον σημαντικό όλων.\nJean-Pierre Audy (PPE-DE). – (FR) Κατά τη διάρκεια του τελευταίου Ευρωπαϊκού Συμβουλίου του Ιουνίου 2007, οι αρχηγοί κρατών και κυβερνήσεων κατέληξαν σε μια καλή συμφωνία που απέβλεπε στο να προχωρήσουν προς μια πολιτική Ευρώπη. Λυπάμαι που οι φίλοι μας από το Ηνωμένο Βασίλειο, ακόμη μια φορά, διαφοροποιήθηκαν με την άρνησή τους να εφαρμόσουν τον Χάρτη Θεμελιωδών Δικαιωμάτων καθώς και να συνεργάζονται πλήρως σε δικαστικά και αστυνομικά θέματα. Παρότι διατηρούνται σε υλικό επίπεδο, λυπάμαι που τα σύμβολα της ΕΕ (σημαία, ύμνος και σύνθημα) έχουν εξαφανιστεί από το επίσημο κείμενο. Ενώ αντιτίθεμαι σε μια ομοσπονδιακή Ευρωπαϊκή Ένωση έχοντας τη βαθιά πίστη ότι τα έθνη είναι πολύ χρήσιμα όσον αφορά την ευημερία των λαών, πιστεύω ότι οι πολίτες χρειάζονται ορισμένα σημεία αναφοράς για να αναγνωρίσουν την πολιτική Ένωση. Ελπίζω να επανέλθουμε σε αυτό το σημείο. Τέλος, η διαγραφή της αναφοράς στην έννοια του «ελεύθερου και χωρίς στρεβλώσεις ανταγωνισμού εντός της εσωτερικής αγοράς» θα μας δώσει τη δυνατότητα, στο πλαίσιο αυτού που έχει καταστεί ένας πολύπλοκος ανταγωνισμός σε παγκόσμιο επίπεδο, να χρησιμοποιούμε καλύτερα την ισχύ της Ευρωπαϊκής Ένωσής μας προς όφελος της μεταποιητικής βιομηχανίας, και όχι μόνον των καταναλωτών. Χαιρετίζω τη δράση που ανέλαβε ο Πρόεδρος της Γαλλικής Δημοκρατίας, κ. Νικολά Σαρκοζί, ο οποίος μπόρεσε να κάνει πλήρη χρήση του ταλέντου του για να προωθήσει μια ισχυρή και ενωμένη Ευρώπη.\nPedro Guerreiro (GUE/NGL), γραπτώς. – (PT) Σε 200 λέξεις:\n1. Η εντολή για τη ΔΔ διατηρεί την ουσία του περιεχομένου της Συνθήκης που απορρίφθηκε το 2005.\n2. Αυτό το οποίο επιδιώκουν να πράξουν οι δυνάμεις πίσω από τη δημιουργία της καπιταλιστικής ολοκλήρωσης της Ευρώπης είναι να αποκαταστήσουν, διά της πλαγίας οδού, το φεντεραλιστικό, νεοφιλελεύθερο και μιλιταριστικό ποιοτικό βήμα που περιλαμβάνεται στο απορριφθέν «Ευρωπαϊκό Σύνταγμα»·\n3. Αυτό αποτελεί μια σοβαρή έλλειψη σεβασμού προς τις επιθυμίες του γαλλικού και ολλανδικού λαού όπως εκφράσθηκαν στα δημοψηφίσματά τους.\n4. Εάν η Πορτογαλία πάρει την εντολή μόνο ως βάση, σε σχέση με τα θεσμικά θέματα, ενώ ταυτόχρονα οι μείζονες δυνάμεις θα αυξάνουν το κύρος τους στη διαδικασία λήψης αποφάσεων στην ΕΕ, θα χάσει:\n- στην στάθμιση των ψήφων στο Συμβούλιο·\n- το δικαίωμα άσκησης βέτο·\n- την κυριαρχία·\n- βουλευτές του Ευρωπαϊκού Κοινοβουλίου·\n- έναν μόνιμο Επίτροπο.\n5. Η εντολή επιβεβαιώνει εκ νέου τη βάση νεοφιλελεύθερων πολιτικών της ΕΕ, που βρίσκονται στη ρίζα σοβαρών κοινωνικών και οικονομικών προβλημάτων τα οποία αντιμετωπίζει η Πορτογαλία.\n6. Η εντολή θεσμοθετεί τη στρατιωτικοποίηση της ΕΕ.\n7. Αυτό σημαίνει ότι το περιεχόμενο της εντολής και μόνο θα ήταν αρκετό να δικαιολογήσει τη διεξαγωγή δεσμευτικών εθνικών δημοψηφισμάτων για το ψευδο-νέο σχέδιο Συνθήκης, και αυτή η απαίτηση είναι όλο και περισσότερο θεμιτή δεδομένου ότι το θέμα είναι η απαράδεκτη επιβολή του θεμελιώδους περιεχομένου μιας συνθήκης που έχει ήδη απορριφθεί.


Β' Κατηγορία: Αβυθος 2017-Κεραυνός 2016 0-1 - aigialeiaspor.com Β' Κατηγορία: Αβυθος 2017-Κεραυνός 2016 0-1 - aigialeiaspor.com\nΑρχική Uncategorized Β’ Κατηγορία: Αβυθος 2017-Κεραυνός 2016 0-1\nΒ’ Κατηγορία: Αβυθος 2017-Κεραυνός 2016 0-1\nΟ Κεραυνός 2016 ήταν ο κερδισμένος στο ντέρμπι των νεοφώτιστων με την Αβυθο 2017, για την 3η αγωνιστική του 3ου Ομίλου της Β’ Κατηγορίας, σ’ ένα ματς με δύο προφίλ και σ’ έναν κακό αγωνιστικό χώρο. Και οι δύο ομάδες έχουν πρωταρχικό στόχο την παραμονή τους στην Κατηγορία.\nΗ φιλοξενούμενη ομάδα του Τάσου Γιαλλούρη κατάφερε να πάρει την ουσία με τέρμα που πέτυχε στο 37’ ο Χότζα και στη συνέχεια διατήρησε το μηδέν στα μετόπισθεν, πανηγυρίζοντας την πρώτη της νίκη στη φετινή …κούρσα του Πρωταθλήματος.\nΑντίθετα, οι γηπεδούχοι του Λεωνίδα Κατσαρέλια, κάνοντας ίσως την καλύτερη εμφάνισή τους σ’ αυτές τις πρώτες τρεις αγωνιστικές, δεν μπόρεσαν να πάρουν ούτε τον βαθμό της ισοπαλίας. Στο β’ ημίχρονο αύξησαν την πίεσή τους, αλλά δεν βρήκαν τον δρόμο προς τα αντίπαλα δίχτυα, μένοντας στο μηδέν για ένα ακόμη ματς.\nΑναγέννηση/Αίας: Χατζϊάι, Τσάκουλης (85’ Παπουτσής), Λελούδας (77’ Νικολόπουλος), Ντοντάι, Ζαππής (46’ Ξηρός), Γ. Σταματόπουλος, Λάμμα, Καραμανόγλου, Χρ. Χριστόπουλος, Σκούτας, Αγγελάκης.\nΚεραυνός 2016: Ι. Θωμάς, Ε. Παπαχρονόπουλος, Αβραμόπουλος, Κώνστας (62’ Στάμος / 90’ Μπαλατής), Βετούλας (82’ Αγγελόπουλος), Μηλάτος, Ρουντζαμάνης, Γ. Παπαχρονόπουλος, Χότζα (87’ Α. Θωμάς), Γασπαρινάτος, Γιάχα.\nΠροηγούμενο άρθροΒ’ Κατηγορία: Ακράτα-Α.Ε. Καλαβρύτων 2-2\nΕπόμενο άρθροΒ’ Κατηγορία: Αχιλλέας Καμαρών-Αιγείρα 2-2


Τα 3 λάθη που καταστρέφουν την εμφάνιση των φρυδιών μας\nΠώς ένα τόσο μικρό σημείο στο πρόσωπο μπορεί να φαίνεται τόσο μεγάλο...\nΟι περισσότερες γυναίκες αγαπούν το make up και αναγνωρίζουν τις μαγικές του ιδιότητες, οι οποίες μπορούν με τα δικά του ραβδιά (πινέλα) να μεταμορφώσουν και να αποθεώσουν ολόκληρο το look μας.\nΩστόσο, υπάρχουν κάποια λάθη, είτε από υπερβολικό ζήλο, είτε από έλλειψη πρακτικής, είτε από περιορισμένο χρόνο που εξακολουθούμε να επαναλαμβάνουμε χωρίς να καταλαβαίνουμε πως μπορούν να σταθούν ικανή αιτία για την καταστροφή.\nΠόσες φορές έχεις νιώσει την εσωτερική ανάγκη να απλώσεις το χέρι σου και να σβήσεις τη γωνία που προεξέχει από το φρύδι της κολλητής σου; Η λανθασμένη αίσθηση που ζωγραφίζεται στο μυαλό μας όταν θέλουμε να αντιγράψουμε ένα φρύδι ενώ δεν ταιριάζει στα υπόλοιπα χαρακτηριστικά μας κυριαρχεί στις περισσότερες γυναίκες.\nΝαι, το παχύ φρύδι είναι στη μόδα αλλά εάν το πρόσωπό σου δεν έχει την έκταση να το «χωρέσει» προσάρμοσέ το στο δικό σου!\nΕπίσης, οι τετράγωνες εσωτερικές γωνίες αποκαλύπτουν έντονα το προϊόν που έχεις χρησιμοποιήσει. Σβήσε καλύτερα την αρχή και το τέλος για να μην βγάζεις με τα χεράκια σου στο φως όλα σου τα μυστικά.\nΜέσα στο πρόγραμμα είναι να ξεμείνεις και να δανειστείς από τη φίλη, την αδερφή, τη μαμά το δικό τους eye brow tool! Μην το κάνεις όμως συνήθεια.\nΚάθε φορά που προχωράς σε αγορά φρόντισε να το δοκιμάσεις και να ταυτίζεται όσο το δυνατόν περισσότερο με τα χρώματά σου. Οι ξένες, προς εσένα, αποχρώσεις θα τονίσουν τα κενά σου χειρότερα, άρα άδικος ο κόπος και η προσπάθεια.\nΜη σου κάνει εντύπωση που ακόμα και σε ένα μολύβι, μια σκιά ή ένα τζελ για τα φρύδια το αποτέλεσμα θα κριθεί, όπως και στο υπόλοιπο μακιγιάζ, από την υφή.Εάν είσαι πιο ξηρή μην πας σε σκληρά μολύβια ή ξηρές πούδρες γιατί υπάρχει ο κίνδυνος της ξηροδερμίας.\nΑντίστοιχα, οι έντονα λιπαρές επιδερμίδες θα πρέπει να αποφεύγουν τις υγρές μορφές, οι οποίες τις περισσότερες φορές μπορεί να τρέξουν!\nΤην επόμενη φορά που θα βρεθείς έξω από την πόρτα του αγαπημένου σου καταστήματος καλλυντικών σκέψου καλά τις τρεις παραμέτρους, απάντησε από μέσα σου τα ερωτήματα στον εαυτό σου και δράσε σωστά!\n#λάθη στο μακιγιάζ


Κορωνοϊός: 2.132 νέα κρούσματα και 32 θάνατοι – Στους 378 οι διασωληνωμένοι – Symboulos\nΚορωνοϊός: 2.132 νέα κρούσματα και 32 θάνατοι – Στους 378 οι διασωληνωμένοι\nΤα νέα εργαστηριακά επιβεβαιωμένα κρούσματα της νόσου που καταγράφηκαν τις τελευταίες 24 ώρες είναι 2.132, εκ των οποίων 18 εντοπίστηκαν κατόπιν ελέγχων στις πύλες εισόδου της χώρας. Ο συνολικός αριθμός των κρουσμάτων ανέρχεται σε 611.648 (ημερήσιαμεταβολή+0,3%), εκ των οποίων 51% άνδρες.\nΟι νέοι θάνατοι ασθενών με COVID-19 είναι 32, ενώ από την έναρξη της επιδημίας έχουν καταγραφεί συνολικά 14.102 θάνατοι. Το 95,4% είχε υποκείμενο νόσημα ή/και ηλικία 70 ετών και άνω.\nΟ αριθμός των ασθενών που νοσηλεύονται διασωληνωμένοι είναι 378 (59,8% άνδρες). Η διάμεση ηλικία τους είναι 65 έτη. To 82,3% έχει υποκείμενο νόσημα ή/και ηλικία 70 ετών και άνω. Μεταξύ των ασθενών που νοσηλεύονται διασωληνωμένοι, 338 (89,42%) είναι ανεμβολίαστοι ή μερικώς εμβολιασμένοι και 40 (10,58%) είναι πλήρως εμβολιασμένοι. Από την αρχή της πανδημίας έχουν εξέλθει από τις ΜΕΘ 3.036 ασθενείς.\nΟι εισαγωγές νέων ασθενών Covid-19 στα νοσοκομεία της επικράτειας είναι 181 (ημερήσια μεταβολή -14,62%). Ο μέσος όρος εισαγωγών του επταημέρου είναι 211 ασθενείς. Η διάμεση ηλικία των κρουσμάτων είναι 39 έτη (εύρος 0.2 έως 106 έτη), ενώ η διάμεση ηλικία των θανόντων είναι 78 έτη (εύρος 0.2 έως 106 έτη).\nΒίβιαν Σαμούρη: Στον ίδιο δρόμο θα βαδίσουμε\nΣτους Αυστραλούς της Macquarie το 49% του ΔΕΔΔΗΕ με τίμημα ρεκόρ\nAρχ. Ολυμπία: Αιφνίδια “εισβολή” Θιβετιανών αυτονομιστών στην Αφή της Ολυμπιακής Φλόγας\nΚέρτεζη Καλαβρύτων: Θρήνος για τον Αλέξανδρο Ρήγα που «έφυγε» από κορονοϊό – Νοσηλευόταν στο Νοσοκομείο του Ρίου\nΔυτική Ελλάδα: Σύλληψη μεταφορέα ποσότητας 50 κιλών χασίς


Στις 10 Μαρτίου έλαβε χώρα τραγωδία στην οικογένεια του παραγωγού της μουσικής ομάδας “Tender May”. Ο γιος του Αντρέι Αλεξάντροβιτς Σάσα πήγε για μια βόλτα με το αγαπημένο του κορίτσι. Στη μέση της πρωτεύουσας, ο νεαρός άρρωστος. Η κοπέλα του κάλεσαν ασθενοφόρο, αλλά οι γιατροί ήταν ανίσχυροι, 16-year-old man πέθανε από καρδιακή ανακοπή.\nΟι γονείς που είχαν πληγεί από θλίψη δεν μπορούσαν να πιστέψουν τι συνέβη. Μπερδεμένοι και άλλοι. Ο Σάσα μεγάλωσε υγιής, ισχυρός τύπος, αγάπησε διάφορα αθλήματα – και ξαφνικά μια τέτοια διάγνωση!\nΟ Αντρέι Ραζίν έμαθε για τους πραγματικούς λόγους για τον ξαφνικό θάνατο του γιου του μόνο τώρα.\n“Οι γιατροί καθορίζουν τελικά την αιτία του θανάτου του γιου μου. Η αιτία του θανάτου μεταφέρθηκε SARS (03/04/2017), η οποία οδήγησε σε οξεία μυοκαρδίτιδα (στιγμιαία καρδιακή ανακοπή), «- έγραψε ο παραγωγός και συνόδευσε την ανάρτηση πιστοποιητικό από την κλινική. Το έγγραφο έλεγε ότι μετά από ασθένεια ο Sasha μπορεί να παρακολουθήσει το σχολείο από τις 6 Μαρτίου. Και στις 10 Μαρτίου δεν ήταν πια.\nΔυστυχώς, η μυοκαρδίτιδα είναι μια επιπλοκή από την οποία κανείς δεν είναι ασφαλισμένος. Ακόμη και ένα άτομο που οδηγεί έναν απολύτως υγιεινό τρόπο ζωής, ακόμα κι αν είναι αθλητής του Ολύμπου. Αυτή η ασθένεια δεν απαλλάσσει τους ανθρώπους όλων των ηλικιών. Αυτός είναι ο λόγος για τον οποίο είναι τόσο σημαντικό κατά τη διάρκεια του κρυολογήματος να μην σκίσετε τον εαυτό σας και να φροντίσετε τον εαυτό σας.\nΦωτογραφία από: @razin_andrei_lm\n«Η παραμέληση ξεκούραση στο κρεβάτι, μπορεί να θέσει τις βάσεις για μια φλεγμονή του καρδιακού μυός – μυοκαρδίτιδα – γράφει στο βιβλίο του,» Νοκ, νοκ, την καρδιά του «γερμανικού καρδιολόγο Hinrik Johannes von Borstel. – Με τη μυοκαρδίτιδα, παθογόνα επιτίθενται όχι μόνο στον καρδιακό μυ, αλλά και στις στεφανιαίες αρτηρίες. Εξαιτίας αυτού, να χτυπήσει το σώμα μας μπορεί να αποδυναμώσει τόσο που θα αναπτύξουν μη αναστρέψιμη καρδιακή ανεπάρκεια, με όλες τις δυσάρεστες συνέπειες. Δυστυχώς, η μυοκαρδίτιδα είναι πολύ δύσκολο να διαγνωστεί και δεν απαλλάσσει κανένα άτομο, ανεξάρτητα από την ηλικία. Αν ο ασθενής δεν συμμορφώνεται με ξεκούραση στο κρεβάτι, ο ιός μπορεί να ήσυχα εξαπλωθεί σε όλο το σώμα, χτύπησε την καρδιά, και τότε κάθε σημαντική σωματική δραστηριότητα θα είναι ένα επιπλέον βάρος και η τελευταία σταγόνα γι ‘αυτόν … Γι’ αυτό είναι τόσο σημαντικό να φροντίσετε τον εαυτό σας και τη θεραπεία κρυολογήματα στο σπίτι -. Αυτή είναι η καλύτερη πρόληψη της μυοκαρδίτιδας “\nΦωτογραφία από: vk.com/razin.razin77


Κάθε μέρα εδώ και 3 χρόνια σχεδόν ξυπνάω με φοβερό άγχος. Έχω κρίσεις πανικού και αρρωστοφοβία. Τι να κάνω; - BORO από την ΑΝΝΑ ΔΡΟΥΖΑ - boro.gr\nΑρχική/Ψυχολογία/Real Life/Κάθε μέρα εδώ και 3 χρόνια σχεδόν ξυπνάω με φοβερό άγχος. Έχω κρίσεις πανικού και αρρωστοφοβία. Τι να κάνω;\nJune 2, 2021\tReal Life, Κρίσεις πανικού, Ψυχολογία, Ψυχοσωματικά\nΚάθε μέρα εδώ και 3 χρόνια σχεδόν ξυπνάω με φοβερό άγχος. Δεν μπορώ να κάνω σχεδόν τίποτα και περνάω για δύο με τρεις ώρες μια κατάσταση με φοβίες, αρρωστοφοβια, χωρίς καθόλου ενέργεια. Να σημειώσω πως την ζωή μου την έχω προσαρμόσει ετσι ώστε να τα κάνω όλα μετά τις 12 το μεσημέρι, όπου περνάνε όλα και είμαι μια χαρά χωρίς κανένα απολύτως πρόβλημα. Να σημειώσω πως έχω ιστορικό με κρίσεις πανικού από τα 23 αλλά πλέον το διαχειρίζομαι και ρωτάω τι είναι αυτή η πρωινή αδιαθεσία-καταθλιψάρα;\nΣτο ερώτημα σας απάντησε η Σοφία Αντύπα, Ψυχολόγος-Ψυχοθεραπεύτρια\nΚαλησπέρα σας, η πρώτη μου ερώτηση θα ήταν αν έχετε επισκεφθεί ποτέ κάποιον ειδικό ψυχικής υγείας για τις δυσκολίες σας; ή αν όπως είπατε για τις κρίσεις πανικού που είχατε απο τα 23 σας χρόνια, τις διαχειρίζεστε και δεν είναι πλέον θέμα, οπότε δεν χρειάζεστε και βοήθεια. Ο ψυχισμός μας δεν δουλεύει έτσι ακριβώς με τον τρόπο που φαντάζεστε. Είναι πιο πολύπλοκος ο μηχανισμός του, και όταν καλύπτουμε τα συναισθήματα μας, τότε βγαίνουν συμπεριφορές ανάλογες με αυτές που προαναφέρατε. Ο σκοπός λοιπόν, δεν είναι απλά να διαχειρίζεστε μια δυσκολία αλλά να ανακαλύπτετε από που προέρχεται ώστε να αλλάζει η οπτική σας και η ψυχική σας κατάσταση. Το θέμα επομένως, ή καλύτερα ο στόχος, είναι η εξέλιξη μας ψυχικά και οχι το “κουκούλωμα” των προβλημάτων μας. Κάτι ή μάλλον κάποιο συναίσθημα ή κάποια κατάσταση που βιώσατε η βιώνατε, δημιούργησαν τις κρίσεις πανικού. Οι κρισεις δηλαδή αυτές καθ’ αυτές, είναι σαν σύμπτωμα μιας δυσκολίας που περνάγατε, ή περνάτε ακόμα ενδεχομένως. Αυτό λοιπόν το σύμπτωμα μοιάζει τώρα να έχει μεταλλαχθεί σε ένα διάχυτο και μη διαχειρίσιμο άγχος στη ζωή σας. Αυτό βέβαια είναι μια εικασία καθότι δεν σας ξέρω, και δεν σας γνωρίζω θεραπευτικά. Από αυτά όμως που αναφέρατε παραπάνω, μοιάζει να υπάρχει δυσλειτουργία και συγχρόνως μια είδους τελετουργία στην καθημερινότητα σας, με αποτέλεσμα να μην μπορείτε να ζήσετε τη ζωή σας όπως επιθυμείτε καθώς το άγχος αυτό σας καθηλώνει για κάποιες ώρες της ημέρας, κάθε μέρα!\nΗ συμβουλή μου θα ήταν να επισκεφθείτε κάποιον ειδικό, ώστε να μπορέσετε να αντιμετωπίσετε την “αδιαθεσία-καταθλιψάρα”, όπως αποκαλείται την κατάσταση σας, το συντομότερο ώστε να μπορέσετε να ζήσετε μια ψυχικά και σωματικά υγιή ζωή.\nΒΑ, ΒSc, Diploma in Psychotherapy\nΜέλος του Βρετανικου Συμβουλίου Ψυχοθεραπευτών UKCP\nαδιαθεσία , αρρωστοφοβία , κατάθλιψη , κρίσεις πανικού , Σοφία Αντύπα , ψυχολογία


Tips Archives | forkeratea.com\nΤζίνα Αλιμόνου: Τι φοράει πάνω από τα φορέματα το καλοκαίρι -Η...\nH Τζίνα Αλιμόνου είναι πάντα προσεγμένη και στιλάτη ενώ τώρα, μας δίνει ένα από τα πολύτιμα tips της. Η Τζίνα Αλιμόνου λατρεύει...\nΕλένη Φουρέιρα: Αυτή είναι η γυμναστική που προτιμά και τις χαρίζει...\nΗ Ελένη Φουρέιρα έχει ένα από τα πιο καλλίγραμμα και γυμνασμένα σώματα της ελληνικής showbiz. ...\nΘα ήταν μάλλον παράδοξο να υποστηρίξουμε ότι η ευτυχία δεν αποτελεί...\nΤο μαγικό βοτάνι που διώχνει το άγχος, τονώνει τη μνήμη και...\n«Κα’μένε δεντρολίβανε κανείς νερό δε σου ‘βανε. Κανείς δε σου ‘βανε...\nΤα σημάδια που αφήνει ο χρόνος στο αναπαραγωγικό σύστημα της γυναίκας μπορούν...\nΕλένη Φουρέιρα: Με αυτά τα τρία tips εξαφανίζει την κυτταρίτιδα\nΗ Ελένη Φουρέιρα διαθέτει ένα από τα πιο καλλίγραμμα σώματα της ελληνικής σοουμπίζ. ...\nΣε όλους έχει συμβεί να προσπαθούν να αποκοιμηθούν εις μάτην –...\nTikTok: Με αυτό το τρικ θα κάνετε τέλειες μπούκλες χρησιμοποιώντας scrunchies\nΑπώλεια κιλών – Συμβουλές για μια επιτυχημένη προσπάθεια\nΤα 7 tips για να ξυπνάτε κάθε πρωί με επίπεδο στομάχι\n«Μα πόσο έξυπνο!» – Γιατί δεν πρέπει να το λέτε στο...\nΠοιος γονιός δεν επιθυμεί το παιδί του να χτίσει έναν ισχυρό...\nΤι είναι το balayage και γιατί θεωρείται η κορυφαία τεχνική βαφής...\nΗ άνοιξη είναι μια καλή εποχή για αλλαγές στα μαλλιά. Και μια από τις τεχνικές που βρίσκεται στην κορυφή των τάσεων εδώ και...\nΜπαρ Κατεύθυνση News Μητσοτάκης Φορολογία Βαγγέλης Παπαθανασίου υπουργός πρόεδρος συνέντευξη 2022 Ιταλία Αθήνα δράσεις ρήτρα αναπροσαρμογής Ζ Βόλος


Τα tips που πρέπει να ακολουθήσεις για να κερδίσεις τον πρώην σου πίσω… – 1NEWS – ΝΕΑ ΚΑΙ ΕΙΔΗΣΕΙΣ ΑΠΟ ΤΗΝ ΕΛΛΑΔΑ ΚΑΙ ΟΛΟ ΤΟΝ ΚΟΣΜΟ\nby 1NEWS 15 Ιανουαρίου 2021 15 Ιανουαρίου 2021 027\nΜήπως χώρισες πριν από λίγο καιρό με τον σύντροφό σου και τον θέλεις απεγνωσμένα πίσω; Παρακάτω θα δεις τι μπορείς να κάνεις για να τον κερδίσεις και πάλι δίπλα σου…χωρίς να κοιμηθείς μαζί του.\nΚαι για να καταλάβεις καλύτερα το τι πρέπει να κάνεις δε πρώτα για ποιους 3 λόγους δεν πρέπει να κοιμηθείς μαζί του.\n#1. Θα τον κάνεις να πιστέψει ότι δεν ενδιαφέρεσαι σοβαρά για εκείνον και το ίδιο θα σκεφτεί και αυτός για τον εαυτό του.\n#2. Θα τον βοηθήσεις να σε ξεπεράσει πιο εύκολα.\n#3. Θα τον κάνεις να νιώσει απίστευτη αυτοπεποίθηση ενώ κανονικά δεν θα έπρεπε.\nΓια να μπορέσεις λοιπόν να τον κάνεις και πάλι δικό σου αρκεί να ακολουθήσεις μερικά από τα παρακάτω tips.\n#1. Αρχικά θα πρέπει να αφήσεις να περάσει μια περίοδος χωρίς καθόλου επαφή. Κάνε την καρδιά σου πέτρα και προσπάθησε να αντέξεις και να μην του στείλεις κανένα μήνυμα. Η ιδανική περίοδος είναι 30 μέρες χωρίς τηλέφωνα, μηνύματα και καμία συναναστροφή. Όσο περιμένεις αυξάνεις τις πιθανότητες να τον κερδίσεις και πάλι γιατί μέρα με τη μέρα ξεχνιούνται οι κακές αναμνήσεις και μένουν μόνο οι καλές.\n#2. Μόλις περάσει η περίοδος της αποχής ξεκίνα να εμφανίζεσαι στη ζωή του διακριτικά και προσπαθώντας να του δείχνεις τα στοιχεία της προσωπικότητάς σου που πάντα εκτιμούσε σε εσένα. Αυτή είναι η περίοδος που θα τον κερδίσεις και πάλι κοντά σου. Χρειάζεται υπομονή, όχι βιαστικές κινήσεις και απόλυτη προσήλωση στον στόχο σου.\n#3. Αφού περάσει και αυτή η φάση μπορείς να κοιμηθείς μαζί του καθώς τώρα η σχέση σας θα έχει αρχίσει να χτίζεται ξανά σε νέες βάσεις. Προσπάθησε να μην πέσεις με τα μούτρα στο σεξ αλλά να τον κάνεις να σε ποθεί τόσο που δεν θα αντέχει μακριά σου.\nΔιαβάστε ακόμα: 3 σημάδια που αποδεικνύουν πως είσαι σε λάθος σχέση


Ηράκλειο: Αλβανός άνοιξε το κεφάλι συμπατριώτη του για μία... θέση πάρκινγκ | Pronews\nΉρθαν στα χέρια για μία θέση πάρκινγκ\nΑντιμέτωπος με τη Δικαιοσύνη βρίσκεται ένας άνδρας υπήκοος Αλβανίας καθώς το μεσημέρι της Παρασκευής (24.09) τραυμάτισε σοβαρά στο κεφάλι έναν ομοεθνή του στο Ηράκλειο Κρήτης. Να σημειωθεί πως οι δύο άνδρες ήρθαν στα χέρια για μία θέση πάρκινγκ.\nΣύμφωνα με πληροφορίες, ο ένας από τους δύο διακομίστηκε με ασθενοφόρο του ΕΚΑΒ στο ΠΑΓΝΗ, όπου και νοσηλεύεται με κάταγμα στο κρανίο. Αρχικά ήταν κρατούμενος, ωστόσο, με προφορική εντολή εισαγγελέα αφέθηκε ελεύθερος.\nΣε βάρος του δεύτερου άνδρα ασκήθηκαν ποινικές διώξεις σε βαθμό κακουργήματος και αναμένεται να απολογηθεί το πρωί της ερχόμενης Δευτέρας (27.09.2021) ενώπιον της ανακρίτριας Ηρακλείου.\nΟι δύο άνδρες με καταγωγή από Αλβανία διέμεναν στην ίδια πολυκατοικία. «Μήλο της έριδος» ήταν μία θέση πάρκινγκ.


Νέα Συνεργασία της A&G Paper με την εταιρεία Κοτσώνης\nΑρχική>Νέα>Νέα Συνεργασία της A&G Paper με την εταιρεία Κοτσώνης\nΗ εταιρεία A&G PAPER ΑΕΒΕ, μέσα σε ένα περιβάλλον συνεχών οικονομικών προκλήσεων, αναζητά διαρκώς νέες ιδέες και προϊόντα προκειμένου να είναι σύγχρονη και ανταγωνιστική.\nΑποτέλεσμα της προσπάθειας αυτής, είναι η ένωση της εμπορικής δραστηριότητας της εταιρείας «A&G PAPER ΑΕΒΕ» με αυτήν της εταιρείας «ΙΩΑΝΝΗΣ ΑΙΜ. ΚΟΤΣΩΝΗΣ ΑΕΒΕ».\nΜε την εμπορική αυτή συνένωση δημιουργείται ένα νέο, ευέλικτο, εμπορικό σχήμα με προφανή οφέλη και οικονομίες κλίμακας για όλους.\nΓίνεται πλέον κοινή χρήση των κτιριακών εγκαταστάσεων, των δομών και του ανθρώπινου δυναμικού της A&G πλαισιωμένα από τα περισσότερα από τα φυσικά πρόσωπα και τη διοίκηση της «ΚΟΤΣΩΝΗΣ».\nΈτσι οι παραγγελίες όλων των επώνυμων και ποιοτικών προϊόντων της «ΚΟΤΣΩΝΗΣ», θα εξυπηρετούνται πλέον από το τηλεφωνικό κέντρο της «A&G PAPER ΑΕΒΕ», ενώ για τις ειδικές παραγγελίες θα συνεχίσει να είναι υπεύθυνη η ομάδα της «ΚΟΤΣΩΝΗΣ», με επικεφαλής την κα Κατερίνα Κοτσώνη.\nΌλα τα προηγούμενα, σε συνδυασμό με τον άρτιο τεχνολογικό εξοπλισμό και των δυο εταιρειών εγγυώνται την απρόσκοπτη λειτουργία του εγχειρήματος και τη συνέχιση παροχής προϊόντων & υπηρεσιών υψηλής ποιότητας, όπως ακριβώς γινόταν μέχρι σήμερα και από τις δύο εταιρείες.\nΟι δύο εταιρείες ελπίζουν ότι θα βρείτε τα οφέλη που περιμένετε και πως θα αγκαλιάσετε αυτή τη νέα στρατηγική συνεργασία.\nRelated Tag: #A&Gpaper #κοτσώνης


KAROUSOS ART CRITICS: Αθηναϊκή Συμφωνική Ορχήστρα Νέων - Mozart! (II)\nΣάββατο, 8 Απριλίου στις 8:30 μ.μ. - 10:30 μ.μ.\nWolfgang Amadeus Mozart (1756-1791): Κοντσέρτο για πιάνο και ορχήστρα σε μι ύφεση μείζονα (KV 271)\nΚοντσέρτο για πιάνο και ορχήστρα σε ντο ελάσσονα (KV 491)\nΚοντσέρτο για πιάνο και ορχήστρα σε σι ύφεση μείζονα (KV 595)\nΟ Θανάσης Αποστολόπουλος έχει εμφανιστεί σε μερικές από τις σπουδαιότερες αίθουσες συναυλιών: Concertgebouw του Άμστερνταμ, Palais des Beaux-Arts στις Βρυξέλλες, Philharmonie στην Κολωνία, ΜΜΑ, ΜΜΘ, Konzerthaus στη Βιέννη, BFM στη Γενεύη, Birmingham Symphony Hall, Αίθουσα της Φιλαρμονικής της Σόφιας, όπου έχει βραβευτεί στον διεθνή διαγωνισμό πιάνου Αλμπέρ Ρουσσέλ.\nΣπούδασε πιάνο στο Ωδείο Αθηνών και ολοκλήρωσε τις σπουδές του στο Βασιλικό Κολέγιο του Λονδίνου, στο Παρίσι και στο Ζάλτσμπουργκ με υποτροφίες του Ιδρύματος Ωνάση, του Βρετανικού Συμβουλίου και της Γαλλικής Κυβέρνησης. Δάσκαλοί του υπήρξαν, μεταξύ άλλων, ο Άρης Γαρουφαλής, η Ιρίνα Ζαρίτσκαγια και η Germaine Mounier.\nΩς σολίστ έχει συμπράξει με την Συμφωνική Ορχήστρα της Ραδιοφωνίας της Πράγας, την Ορχήστρα Δωματίου της Στουτγάρδης, τις Κρατικές Ορχήστρες Αθηνών και Θεσσαλονίκης, την Καμεράτα-Ορχήστρα των Φίλων της Μουσικής, την Φιλαρμονική της Ραδιοφωνίας του Ανόβερου, την Ορχήστρα των Χρωμάτων, την Ορχήστρα Δωματίου Gürzenich, την Φιλαρμονική του Τορίνο, την Εθνική Συμφωνική Ορχήστρα της ΕΡΤ, την Sinfonietta της Βασιλείας, την Συμφωνική του Δήμου Αθηναίων, το Nash Ensemble κ.ά.\nΜοιράζοντας τη δραστηριότητά του ανάμεσα σε ρεσιτάλ, συναυλίες μουσικής δωματίου και συνεργασίες με λυρικούς καλλιτέχνες, έχει εμφανιστεί στην Ελλάδα και σε ολόκληρη την Ευρώπη, στις ΗΠΑ και στην Μέση Ανατολή, με συμμετοχή σε διεθνή φεστιβάλ (Αθηνών, Ναυπλίου, Πάτρας, Berlioz στη Γαλλία, Mozart στις ΗΠΑ κ.α.). O Θανάσης αφιερώνει ένα σημαντικό κομμάτι της δραστηριότητάς του στη σύγχρονη ελληνική μουσική δημιουργία. Εξάλλου, πολλοί Έλληνες συνθέτες του έχουν εμπιστευθεί έργα τους, συχνά σε πρώτη εκτέλεση.\nΟ Στέφανος Νικοτιάν γεννήθηκε στην Αθήνα το 1979. Άρχισε τις μουσικές του σπουδές σε ηλικία 6 ετών μελετώντας πιάνο κοντά στον Αυστριακό πιανίστα και καθηγητή Max Hallecker. Το 1995 έλαβε μέρος στον Ένατο Πανελλήνιο Διαγωνισμό Πιάνου της Χ.Ο.Ν., καταλαμβάνοντας την πρώτη θέση και το Α' Βραβείο. Έχει κερδίσει βραβεία σε διάφορους διαγωνισμούς στην Ελλάδα (Πρώτος Παγκόσμιος Διαγωνισμός Πιάνου Konzerteum, Πανελλήνιοι Μαθητικοί Αγώνες 1996, Πρώτος Διαγωνισμός Πιάνου Λέσχης Φίλων José Carreras 1996). Του έχει απονεμηθεί το “Recital Certificate of the Guildhall School of Music & Drama in Pianoforte”.\nΟ Στέφανος έχει παρακολουθήσει σεμινάρια διακεκριμένων σολίστ του πιάνου, όπως των Alexander Jenner, Νικολάι Πετρώφ, Sontraud Speidel, Nelly Ben-Or (τεχνική Alexander). O γνωστός πιανίστας και καθηγητής της Ακαδημίας Sibelius του Ελσίνκι Erik T. Tawaststjerna ακούγοντάς τον σε σεμινάριό του, ξεχώρισε τις πιανιστικές του ικανότητες και εγκωμίασε τη μουσικότητά του.\nΤο 1997 έλαβε Δίπλωμα Πιάνου από το Ελληνικό Ωδείο (τάξη καθηγητή Max Hallecker) με βαθμό Άριστα Παμψηφεί, Πρώτο Βραβείο και χρηματικό έπαθλο. Είναι επίσης κάτοχος των πτυχίων Αρμονίας, Αντίστιξης και Φούγκας. Τον Σεπτέμβριο του 1998 έγινε δεκτός στο παιδαγωγικό τμήμα του Μουσικού Πανεπιστημίου της Βιέννης στην Αυστρία (Universität für Musik und darstellende Kunst Wien), όπου και συνέχισε τις σπουδές του με τον Αυστριακό πιανίστα και καθηγητή Harald Ossberger. Το 2003 έλαβε το πτυχίο του και τον Απρίλιο του 2006 έλαβε Master από το ίδιο πανεπιστήμιο.\nΟ Στέφανος έχει πραγματοποιήσει πολλές επιτυχημένες εμφανίσεις, όπως στην Πρεσβεία της Ρουμανίας, στο Αίθριο Δημαρχείου Κηφισιάς, στη θεατρική σκηνή «Κάρολος Κουν» Αλίμου στα πλαίσια της Χ.Ο.Ν., στο Φεστιβάλ AXIA της Νάξου ενώ έχει εμφανιστεί στην Αίθουσα Φιλολογικού Συλλόγου Παρνασσός ερμηνεύοντας το 5ο κοντσέρτο Beethoven με την oρχήστρα Sinfonietta Αθηνών και μαέστρο τον Γιώργο Αραβίδη. Στις 28 Απριλίου 2011 ερμήνευσε το Capriccio Stravinsky για πιάνο και ορχήστρα στο Μέγαρο Μουσικής με την Κρατική Ορχήστρα Αθηνών υπό την διεύθυνση του Νίκου Χαλιάσα. Τον Απρίλιο 2012 πραγματοποίησε περιοδεία στην Κίνα στις πόλεις Dalian, Nanjing, Nanchang, Fuzhou και Zhuhai ερμηνεύοντας σόλο έργα για πιάνο και έργα μουσικής δωματίου για κιθάρα και πιάνο συμπράττοντας με τη διακεκριμένη σολίστ κιθάρας Εύα Φάμπα.\nΕίναι καθηγητής πιάνου. Για την μουσικότητα και το σπάνιο ερμηνευτικό του ήθος έχει αποσπάσει εξαιρετικές κριτικές από τον τύπο.\nΗ Νέλλη Σεμιτέκολο, γεννημένη στην Αθήνα, σπούδασε στο Εθνικό Ωδείο (με καθηγήτριες την Φώφη Γραφειάδου και την Κρινιώ Καλομοίρη), απ'όπου πήρε το δίπλωμά της. Συνέχισε ανώτερες σπουδές πιάνου στη Μουσική Ακαδημία του Μονάχου με τον ΄Ερικ Τεν-Μπεργκ, καθώς και ιδιαίτερα μαθήματα με την Αλίς Πάσκους. Συνεργάστηκε επί σειρά ετών με το Συγκρότημα Σύγχρονης Μουσικής του Θόδωρου Αντωνίου, με τον Μάνο Χατζιδάκι στο Τρίτο Πρόγραμμα, στους Μουσικούς Αυγούστους του Ηρακλείου και στους Αγώνες Τραγουδιού της Κέρκυρας.\nΗ Νέλλη έχει δώσει συναυλίες σε πολλές χώρες της Ευρώπης, όπως Γερμανία, Γαλλία, Βέλγιο, Ισπανία, Βουλγαρία, και πρώην Γιουγκοσλαβία. Έχει λάβει μέρος στα Φεστιβάλ Αθηνών, Πάτρας, Ηρακλείου, Κέρκυρας, Καλαμάτας, Πειραιά, Οχρίδας και Λευκάδας. Επίσης έχει συνεργαστεί με όλες τις ελληνικές ορχήστρες, καθώς και σε παραγωγές για το ραδιόφωνο και την τηλεόραση. Η δισκογραφία της περιλαμβάνει έργα Γρηγορίου, Καλομοίρη, Κουρουπού, Μικρούτσικου, Σκαλκώτα, Σφέτσα και Χρήστου. Σήμερα διδάσκει πιάνο στο Δημοτικό Ωδείο Καλαμάτας και το Διεθνές Καλλιτεχνικό Κέντρο Athenaeum.\nΑθηναϊκή Συμφωνική Ορχήστρα Νέων – ΑΣΟΝ. Αποκλειστικός της σκοπός η εκπαίδευση των νέων μουσικών. Ο ομώνυμος, μη κερδοσκοπικός, ανεξάρτητος σύλλογος-φορέας της ιδρύθηκε το 1998 από γονείς, καθηγητές Ωδείων, συνθέτες και πανεπιστημιακούς. Μέλη της ΑΣΟΝ είναι μαθητές και μαθήτριες από σχεδόν όλα τα Ωδεία του Λεκανοπεδίου και από Λουτράκι, Κόρινθο, Λαμία, Σύρο, Πάτρα κ.λ.π. ΄Εχει παίξει στα Μέγαρα Μουσικής Αθηνών και Θεσσαλονίκης, στην Εθνική Λυρική Σκηνή, στα Πανεπιστήμια Αθηνών, Πατρών και Αριστοτέλειο Θεσσαλονίκης, σε πολλά σχολεία και σε δημοτικούς χώρους σε όλη την Ελλάδα περισσότερες από 180 συναυλίες. Παρουσίασε σε πρώτη εκτέλεση πολλά ελληνικά και ξένα έργα σε διάφορα, συχνά «μη οικεία» μουσικά ιδιώματα και συνεργάστηκε συχνά με επιφανείς έλληνες σολίστες. Δεκάδες νέες και νέοι μουσικοί που στελεχώνουν σήμερα τις επαγγελματικές Ορχήστρες της Αθήνας «έμαθαν την δουλειά» στα αναλόγια της ΑΣΟΝ. Μόνιμος αρχιμουσικός της ορχήστρας είναι ο Παύλος Σεργίου.\nΟ Αλέξανδρος Διαμαντής είναι αναπληρωτής μουσικός διευθυντής και αρχιμουσικός στο Theater des Westens του Βερολίνου.\nΓεννήθηκε το 1983 στην Αθήνα και σπούδασε πιάνο και θεωρητικά της μουσικής στο Εθνικό Ωδείο καθώς και μουσικολογία στο Πανεπιστήμιο Αθηνών. Με υποτροφία της Ακαδημίας Αθηνών σπούδασε διεύθυνση ορχήστρας στην Ανώτατη Σχολή Μουσικής του Μονάχου (δίπλωμα και μεταπτυχιακά στην τάξη του Bruno Weil), ενώ ταυτόχρονα εκπόνησε διδακτορική διατριβή στο Τμήμα Μουσικών Σπουδών του Πανεπιστημίου Αθηνών με θέμα «Το αρχαιοελληνικό δράμα στην δυτικοευρωπαϊκή όπερα του Νεοκλασικισμού στο Μεσοπόλεμο».\nΣυνεργάστηκε με την Εθνική Λυρική Σκηνή και ήταν βοηθός μαέστρου στην παραγωγή της όπερας “Τhis New Ocean” του αεροδρομίου του Μονάχου καθώς και στην διεθνή παραγωγή του “Così fan tutte” του W.A. Mozart στο κάστρο του Weikersheim (στα πλαίσια του Jeunesses Musicales Γερμανίας).\nΥπήρξε μαέστρος της ορχήστρας Philudiker καθώς και της Βαυαρικής Φιλαρμονίας του Μονάχου με την οποία περιόδευσε σε εννέα πόλεις της Νοτίου Κορέας. Το 2015 διηύθηνε την παγκόσμια πρώτη της όπερας “La morte di Romeo e Giulietta” του David Reichelt με την ορχήστρα της Ανωτάτης Σχολής Μουσικής του Μονάχου.\nΟ Αλέξανδρος είναι προσκεκλημένος μαέστρος της ΑΣΟΝιέτας, της Ορχήστρας του Πανεπιστημίου Αθηνών, της Ορχήστρας Δωματίου του Ingolstadt, του Ergon Ensemble και της Φιλαρμονικής του Bad-Reichenhall. Μεταξύ άλλων έχει διευθύνει την Συμφωνική του Μονάχου, την Κρατική Ορχήστρα Αθηνών, την Ορχήστρα Δωματίου Jalas, το Σύνολο του Φεστιβάλ Ιονίων (κοινό συνέδριο ICMC/CMS 2014), την Ορχήστρα της Ραδιοφωνίας του Μονάχου και το σύνολο μοντέρνας μουσικής Oktapus. Έχει εμφανιστεί στο Μέγαρο Μουσικής Αθηνών, στην Στέγη Γραμμάτων και Τεχνών του Ιδρύματος Ωνάση (διεθνές συνέδριο ICMC/CMS 2014), στην AULA της Φιλοσοφικής Σχολής και στην αίθουσα τελετών του Πανεπιστημίου Αθηνών, στο Θέατρο Απόλλων της Πάτρας καθώς και στο Μόναχο στη Reaktorhalle, στο Prinzregententheater, στο Gasteig, στο θέατρο των Ολυμπιακών εγκαταστάσεων, στο θέατρο Cuvilliés καθώς και στην Große Aula της Ανωτάτης Σχολής Μουσικής του Μονάχου.\nΤο 2010 κέρδισε την υποτροφία Richard Wagner, ενώ τα τελευταία χρόνια δίνει μουσικολογικές διαλέξεις στην κεντρική Ευρώπη, συμμετέχοντας και στους κύκλους διαλέξεων των Συλλόγων Richard Wagner (διεθνές συνέδριο Richard Wagner 2016 στο ανάκτορο του Fürstenried), με θέματα που πραγματεύονται τη σχέση του έργου μεγάλων ευρωπαίων συνθετών του 18ου-20ού αιώνα με την Αρχαία Ελλάδα.\nΟι τιμές των εισιτηρίων είναι: 5 (μαθητές, σπουδαστές, φοιτητές, άνεργοι, ΑμΕΑ), 10 (γενική είσοδος), 15 (διακεκριμένη θέση), 20 (οικογενειακό).\nΑναρτήθηκε από Panagiotis Karousos στις 12:01 π.μ.


Έρχεται στο Πάνθεον η παιδική θεατρική παράσταση "Ο Λαγός και η Χελώνα"\nΣΑΒΒΑΤΟ 19 ΣΕΠ 2020 | 05:36\n/ 28/08/2019, 20:58\nΤο Σάββατο 7/9/2019 στις 20.00\nΤο Μικρό Θέατρο Λάρισας έρχεται στην Πάτρα για να παρουσιάσει την παιδική παράσταση "Ο Λαγός και η Χελώνα", μία παράσταση που απευθύνεται σε όλη την οικογένεια. Θα παρουσιαστεί στη σκηνή του θεάτρου Πάνθεον στη Δημ. Γούναρη, το Σάββατο 7 Σεπτεμβρίου 2019 στις 20.00.\nΠαίζουν και χορεύουν οι ηθοποιοί: ΓΙΩΡΓΟΣ ΠΟΥΛΗΣ, ΠΑΠΑΕΥΘΥΜΙΟΥ ΓΙΑΝΝΗΣ, ΤΙΦΑΝΗ ΔΑΝΙΗΛ, ΕΥΔΟΚΙΑ ΒΟΪΝΑ & ΦΑΝΟΥΡΗΣ ΚΟΡΡΕΣ.\nΣκηνογραφία :και κοστούμια - ΕΜΜΑΝΟΥΕΛΑ ΑΛΦΙΕΡΗ\nΤα εισιτήρια στην προπώληση κοστίζουν: 8€ - VIVA.GR και στο ταμείο του Θεάτρου Πάνθεον: 10 €.\nΤΑΜΕΙΟ ΠΑΝΘΕΟΝ – 2610 325778.\n#tags Πάτρα-Δυτική Ελλάδα Θέατρο Πάνθεον Μικρό Θέατρο Λάρισας Παιδική Παράσταση


«Η μαμά και ο μπαμπάς θα σε αγαπούν πάντα»: Το συγκινητικό μήνυμα της Κρίσι Τέιγκεν / Celebrities / Woman TOC\n«Η μαμά και ο μπαμπάς θα σε αγαπούν πάντα»: Το συγκινητικό μήνυμα της Κρίσι Τέιγκεν\nΓια το μωρό που έχασε πριν από έναν χρόνο.\nΠριν από έναν χρόνο η Κρίσι Τέιγκεν βίωσε αυτό που κανένας άνθρωπος δεν πρέπει να βιώσει στη ζωή του. Η σύζυγός του τραγουδοποιού Τζον Λέτζεντ έχασε το μωρό που κυοφορούσε σε προχωρημένη εγκυμοσύνη, ζώντας έναν αληθινό εφιάλτη στο νοσοκομείο όπου χρειάστηκε να νοσηλευτεί για αρκετές εβδομάδες.\nΤότε το μοντέλο και ηθοποιός είχε μοιραστεί τα νέα στο ίνσταγκραμ με μία σπαρακτική ανάρτηση που είχε συγκινήσει βαθιά τους διαδικτυακούς της ακολούθους. Η Τέιγκεν είχε μιλήσει για την προσπάθεια της να σώσει το παιδί της, για την παραμονή της σε νοσοκομείο του Λος Άντζελες, αλλά και για τις μεταγγίσεις αίματος που χρειάστηκε να λάβει στην προσπάθεια της να μη χάσει το μωρό της.\nΤώρα, 12 μήνες μετά, η Τέιγκεν θυμάται την ημέρα που σημάδεψε τη ζωή της και κάνει μία νέα ανάρτηση για τον πόνο που έζησε όταν απέβαλε.\nΜε μία σπαρακτική φωτογραφία στην οποία την βλέπουμε να κλαίει στην αγκαλιά του Τζον Λέτζεντ η Τέιγκεν εξηγεί πόσο πονάει ακόμα για τον χαμό του γιου της.\n«Στον γιο που παραλίγο να έχουμε. Ένα χρόνο πριν μου έδωσες τον μεγαλύτερο πόνο που θα μπορούσα να φανταστώ για να μου δείξεις ότι μπορώ να αντέξω τα πάντα, ακόμα κι αν δεν το ήθελα. Δεν κατάφερα να σε φροντίσω, αλλά ήρθες και με έκανες να αγαπήσω τον εαυτό μου και να φροντίσω τον εαυτό μου γιατί τα σώματά μας είναι πολύτιμα και η ζωή είναι ένα θαύμα. Μου είπαν ότι θα γίνει πιο εύκολο, αλλά ναι, αυτό δεν ξεκίνησε να συμβαίνει ακόμα. Η μαμά και ο μπαμπάς θα σε αγαπούν πάντα» έγραψε στη λεζάντα στο ίνσταγκραμ.\nΔείτε την ανάρτηση της Κρίσι Τέιγκεν:\nανάρτηση, αποβολή, ίνσταγκραμ, Κρίσι Τέιγκεν, μωρό, Τζον Λέτζεντ, φωτογραφία


ΟΙ 300 ΤΟΥ ΛΕΩΝΙΔΑ ΚΑΙ Η ΠΡΟΔΟΣΙΑ - e-synews.gr\nΤρίτη, 20 Απρίλιος, 2021, 11:11 ΠΜ\nΑρχική ΙΣΤΟΡΙΑ Η δική μας Ιστορία ΟΙ 300 ΤΟΥ ΛΕΩΝΙΔΑ ΚΑΙ Η ΠΡΟΔΟΣΙΑ\nΤρ.08-Οκτ10-2019 - 16:25\n<< …..ΣΕ ΑΥΤΗΝ ΤΗΝ ΤΕΡΑΣΤΙΑ ΜΟΝΑΔΙΚΗ ΠΛΑΝΗΤΙΚΗ ΜΑΧΗ ΠΟΥ ΕΚΤΕΛΕΣΤΗΚΕ ΣΤΙΣ ΘΕΡΜΟΠΥΛΕΣ, ΑΝΑΜΕΣΑ ΣΤΟΥΣ 300 ΤΡΙΑΚΟΣΙΟΥΣ ΤΟΥ ΛΕΩΝΙΔΑ ΚΑΙ ΤΟΥΣ ΠΕΡΣΕΣ, «ΣΥΝΟΛΟ ΑΠΟΣΤΑΤΩΝ», ΤΩΝ 5 ΠΕΝΤΕ ΗΜΕΡΩΝ, ΝΙΚΗΣΑΝ ΟΙ ΕΛΛΗΝ ΑΝΘΡΩΠΟΙ!\nΝΙΚΗΣΑΝ ΟΙ 300 ΤΡΙΑΚΟΣΙΟΙ ΚΑΙ Ο ΛΕΩΝΙΔΑΣ, ΜΕ ΤΗΝ ΠΑΝΙΕΡΗ ΔΗΜΙΟΥΡΓΙΚΗ ΙΣΟΔΥΝΑΜΙΑ ΤΟΥΣ. ΟΠΟΥ ΕΚΤΟΣ ΑΠΟ ΤΗΝ ΔΙΚΗ ΤΟΥΣ ΑΘΑΝΑΣΙΑ, ΠΕΡΑΣΑΝ ΚΑΙ ΣΤΗΝ ΑΘΑΝΑΣΙΑ ΤΗΣ ΑΛΗΘΙΝΗΣ ΙΣΤΟΡΙΑΣ, ΣΤΟ ΦΥΣΙΚΟ ΠΕΔΙΟ.\nΦΑΙΝΕΤΑΙ ΚΑΙ ΦΑΝΤΑΖΕΙ, ΜΕΣΑ ΣΤΟΝ ΨΕΥΤΙΚΟ ΑΠΟΣΤΑΤΙΚΟ ΧΡΟΝΟ ΤΩΝ ΑΠΟΣΤΑΤΩΝ, ΟΤΙ ΝΙΚΗΣΑΝ ΟΙ ΠΕΡΣΕΣ.\nΑΛΛΑ ΠΟΤΕ Η ΠΡΟΔΟΣΙΑ Ή ΤΟ ΑΠΟΤΕΛΕΣΜΑ ΤΗΣ ΠΡΟΔΟΣΙΑΣ ΔΕΝ ΕΙΝΑΙ ΝΙΚΗ. ΔΕΝ ΛΟΓΙΖΕΤΑΙ ΠΟΤΕ ΝΙΚΗ.\nΑΥΤΟ ΕΙΝΑΙ Η ΚΑΤΑΠΤΩΣΗ ΤΟΥ ΙΔΙΟΥ ΤΟΥ ΑΝΘΡΩΠΟΥ ΚΑΙ ΠΟΤΕ ΔΕΝ ΛΟΓΙΖΕΤΑΙ ΝΙΚΗ ΤΗΣ ΑΠΟΣΤΑΣΙΑΣ ΚΑΙ ΤΗΣ ΔΟΛΙΟΤΗΤΑΣ, ΔΙΟΤΙ Η ΑΠΟΣΤΑΣΙΑ ΔΕΝ ΜΠΟΡΕΙ ΠΟΤΕ ΝΑ ΕΧΕΙ ΝΙΚΕΣ.\nΑΥΤΗ ΑΓΩΝΙΖΕΤΑΙ ΠΑΝΤΑ ΔΟΛΙΑ ΚΑΙ ΠΡΟΔΟΤΙΚΑ, ΜΟΝΟ ΓΙΑ ΝΑ ΥΠΑΡΧΕΙ. ΔΕΝ ΕΧΕΙ ΠΟΤΕ ΣΤΟΧΟ ΚΑΙ ΣΚΟΠΟ ΔΗΜΙΟΥΡΓΙΑΣ. Ο,ΤΙ ΚΑΝΕΙ, ΕΙΝΑΙ ΓΙΑ ΤΗΝ ΨΕΥΤΟΔΙΑΤΗΡΗΣΗ ΤΗΣ ΕΜΦΑΝΙΣΗΣ ΤΗΣ ΚΑΙ ΟΛΟΙ ΟΙ ΔΟΥΛΟΙ ΠΡΟΔΟΤΕΣ ΚΑΙ ΜΗΧΑΝΙΣΜΟΙ ΤΗΣ ΑΠΛΑ ΝΑ ΥΠΑΡΧΟΥΝ, ΕΩΣ ΤΟ ΤΕΛΟΣ ΠΟΥ ΘΑ ΤΟΥΣ ΔΩΣΕΙ Η ΙΔΙΑ Η ΠΡΩΤΑΡΧΙΚΗ ΔΗΜΙΟΥΡΓΙΑ ΤΟΥΣ.\nΗ ΝΙΚΗ ΕΙΝΑΙ ΤΩΝ ΕΛΛΗΝΩΝ! Η ΝΙΚΗ ΕΙΝΑΙ ΤΩΝ 300 ΤΡΙΑΚΟΣΙΩΝ ΚΑΙ ΤΟΥ ΛΕΩΝΙΔΑ!\nΟΠΟΥ ΜΑΣ ΑΠΟΔΕΙΚΝΥΕΤΑΙ, ΑΠΟΛΥΤΑ ΚΑΙ ΑΛΗΘΙΝΑ, ΟΤΙ Ο ΕΛΛΑΝΙΟΣ ΗΡΩΑΣ ΣΤΗΡΙΖΕΤΑΙ ΣΤΗΝ ΑΠΟΛΥΤΗ ΔΗΜΙΟΥΡΓΙΚΗ ΙΣΟΔΥΝΑΜΙΑ ΤΟΥ. ΣΤΗΡΙΖΕΤΑΙ ΜΟΝΟ ΣΤΑ ΔΙΚΑ ΤΟΥ ΠΟΔΙΑ ΚΑΙ ΣΤΙΣ ΔΙΚΕΣ ΤΟΥ ΜΟΝΑΔΙΚΕΣ ΔΗΜΙΟΥΡΓΙΚΕΣ ΟΛΙΚΕΣ ΟΛΟΤΗΤΕΣ ΤΗΣ ΘΕΙΑΣ ΔΗΜΙΟΥΡΓΙΑΣ ΤΟΥ. ΔΕΝ ΤΟΝ ΕΝΔΙΑΦΕΡΕΙ Η ΠΡΟΔΟΣΙΑ, ΑΠΟ ΟΠΟΥ ΚΑΙ ΕΑΝ ΕΡΘΕΙ. ΑΛΛΑ ΟΤΑΝ ΕΡΘΕΙ, ΤΟΤΕ ΤΗΝ ΔΙΑΧΕΙΡΙΖΕΤΑΙ, ΧΩΡΙΣ ΝΑ ΜΠΟΡΕΙ Η ΠΡΟΔΟΣΙΑ ΚΑΙ Ο,ΤΙΔΗΠΟΤΕ ΑΛΛΟ ΝΑ ΤΟΝ ΒΓΑΛΕΙ ΑΠΟ ΤΟΝ ΣΤΟΧΟ ΚΑΙ ΤΟΝ ΣΚΟΠΟΤΗΣ ΔΗΜΙΟΥΡΓΙΚΗΣ ΑΠΟΣΤΟΛΗΣ ΤΗΣ ΙΔΙΑΣ ΤΗΣ ΔΗΜΙΟΥΡΓΙΑΣ ΤΟΥ.\n…… ΟΛΟΙ ΤΟΥΣ ΟΙ ΑΝΘΡΩΠΟΙ ΝΑ ΚΑΤΑΝΟΗΣΟΥΝ ΚΑΙ ΝΑ ΑΝΤΙΛΗΦΘΟΥΝ ΟΤΙ ΤΟ ΚΟΣΤΟΣ ΤΗΣ ΚΑΘΕ ΠΡΟΔΟΣΙΑΣ ΕΧΕΙ ΑΝΤΙΚΤΥΠΟ ΣΕ ΟΛΟΥΣ ΤΟΥΣ ΑΝΘΡΩΠΟΥΣ, ΣΤΟ ΟΛΙΚΟ ΤΟΥΣ ΣΥΝΟΛΟ ΤΗΣ ΟΛΟΤΗΤΑΣ ΤΟΥΣ. ΝΑ ΚΑΤΑΝΟΗΣΟΥΝ ΚΑΙ ΝΑ ΑΝΤΙΛΗΦΘΟΥΝ ΟΛΟΙ ΟΙ ΑΝΘΡΩΠΟΙ ΤΙ ΑΚΡΙΒΩΣ ΕΧΑΣΑΝ ΟΛΟΙ ΤΟΥΣ ΜΕ ΤΗΝ ΠΡΟΔΟΣΙΑ, ΑΛΛΑ ΚΑΙ ΤΙ ΟΦΕΛΟΣ ΘΑ ΕΙΧΑΝ ΧΩΡΙΣ ΤΗΝ ΠΡΟΔΟΣΙΑ. ΝΑ ΔΟΥΝ ΟΛΟΙ τους ΤΙ ΕΧΑΣΑΝ, ΠΟΥ ΘΑ ΤΟ ΕΙΧΑΝ ΧΩΡΙΣ ΤΗΝ ΠΡΟΔΟΣΙΑ.\nΟ ΛΕΩΝΙΔΑΣ ΕΙΝΑΙ ΤΟ ΑΠΟΛΥΤΟ ΑΛΗΘΙΝΟ ΔΗΜΙΟΥΡΓΙΚΟ ΔΕΙΓΜΑ ΕΛΛΗΝ ΑΝΘΡΩΠΟΥ ΤΗΣ ΑΛΗΘΙΝΗΣ ΕΛΛΑΝΙΑΣ ΘΕΙΑΣ ΜΟΝΑΔΙΚΗΣ ΔΗΜΙΟΥΡΓΙΑΣ ΜΑΣ.\nΟΛΟΙ ΟΙ, ΟΣΟΙ, ΑΠΟΚΑΛΟΥΝΤΑΙ ΑΝΘΡΩΠΟΙ… «ΚΑΠΟΤΕ, ΚΑΠΟΥ, ΠΟΛΥ ΠΟΛΥ ΜΑΚΡΙΑ ΑΠΟ ΤΟ ΣΗΜΕΡΑ, ΗΤΑΝ ΑΝΘΡΩΠΟΙ» … ΚΑΙ ΘΕΛΟΥΝ ΝΑ ΕΙΝΑΙ ΑΛΗΘΙΝΟΙ ΑΠΟΛΥΤΟΙ ΕΛΛΗΝ ΑΝΘΡΩΠΟΙ, ΠΡΕΠΕΙ ΝΑ ΑΝΑΓΝΩΡΙΣΟΥΝ ΤΟ ΑΠΟΛΥΤΟ ΔΕΙΓΜΑ ΤΟΥΣ, ΤΟΝ ΠΑΝΙΕΡΟ ΕΛΛΑΝΙΟ ΗΡΩΑ ΚΑΙ ΒΑΣΗΛΙΑ ΛΕΩΝΙΔΑ. ΝΑ ΑΝΑΓΝΩΡΙΣΟΥΝ ΤΗΝ ΟΛΙΚΗ ΟΛΟΤΗΤΑ ΤΩΝ ΔΗΜΙΟΥΡΓΙΚΩΝ ΙΔΙΟΤΗΤΩΝ ΤΟΥ, ΤΗΝ ΟΛΟΤΗΤΑ ΤΗΣ ΑΝΔΡΕΙΑΣ ΤΟΥ, ΤΗΝ ΟΛΟΤΗΤΑ ΤΗΣ ΔΙΚΗΣ ΤΟΥΣ ΙΣΟΔΥΝΑΜΙΑΣ ΚΑΙ ΝΑ ΓΙΝΟΥΝ ΙΔΙΟΙ, ΟΜΟΙΟΙ, ΙΣΟΙ ΜΕ ΤΟΝ ΙΔΙΟ ΤΟΝ ΕΛΛΑΝΙΟ ΗΡΩΑ ΚΑΙ ΒΑΣΗΛΙΑ ΛΕΩΝΙΔΑ.\nΟΛΟΙ ΟΙ ΕΛΛΗΝ ΑΝΘΡΩΠΟΙ, ΠΟΤΕ ΚΑΙ ΓΙΑ ΚΑΝΕΝΑΝ ΛΟΓΟ, ΝΑ ΜΗΝ ΞΑΝΑΠΡΟΔΩΣΟΥΝ ΤΗΝ ΟΛΙΚΗ ΟΛΟΤΗΤΑ ΤΟΥ ΟΛΟΥ ΤΟΥΣ!\nΚΑΘΕ ΕΝΣΑΡΚΩΣΗ ΕΙΝΑΙ ΤΟΣΟ ΠΟΛΥ ΜΙΚΡΗ, ΠΟΥ ΚΑΝΕΝΑΣ ΔΕΝ ΕΧΕΙ ΚΑΝΕΝΑ ΟΦΕΛΟΣ ΓΙΑ ΝΑ ΠΡΟΔΩΣΕΙ.\nΕΙΝΑΙ ΠΟΛΥ ΜΙΚΡΗ Η ΚΑΘΕ ΕΝΣΑΡΚΩΣΗ ΚΑΙ ΔΕΝ ΠΡΕΠΕΙ ΝΑ ΠΡΟΔΙΔΕΙ ΚΑΝΕΝΑΣ, ΔΙΟΤΙ ΤΟ ΚΟΣΤΟΣ ΤΗΣ ΠΡΟΔΟΣΙΑΣ ΣΕ ΚΑΘΕ ΕΝΣΑΡΚΩΣΗ ΕΙΝΑΙ ΑΠΑΓΟΡΕΥΤΙΚΟ. ΣΟΥ ΚΟΣΤΙΖΕΙ ΕΚΑΤΟΜΜΥΡΙΑ ΦΟΡΕΣ ΠΑΡΑΠΑΝΩ, ΔΙΟΤΙ ΕΙΝΑΙ ΣΥΝΘΕΤΗ ΔΗΜΙΟΥΡΓΙΑ Η ΕΝΣΑΡΚΩΣΗ ΚΑΙ ΚΑΘΕ ΠΡΟΔΟΣΙΑ ΣΟΥ ΕΧΕΙ ΚΟΣΜΙΚΟ ΚΟΣΤΟΣ.\nΔΕΝ ΠΡΕΠΕΙ ΠΟΤΕ, ΣΕ ΚΑΜΙΑ ΕΝΣΑΡΚΩΣΗ ΣΟΥ, ΝΑ ΞΑΝΑΠΡΟΔΩΣΕΙΣ, ΕΛΛΗΝ ΑΝΘΡΩΠΕ. ΕΙΝΑΙ ΠΟΛΥ ΑΥΣΤΗΡΑ ΤΑ ΜΕΤΡΑ ΚΑΙ ΟΙ ΚΥΡΩΣΕΙΣ ΤΟΥ ΧΡΟΝΟΥ ΣΤΗΝ ΕΝΣΑΡΚΩΣΗ, ΓΙΑ ΝΑ ΠΡΟΔΩΣΕΙΣ. ΣΚΕΨΟΥ ΤΟ ΚΑΙ ΠΡΑΞΕ!\nΑΚΡΙΒΩΣ ΤΟ ΙΔΙΟ, ΣΕ ΑΛΛΟ ΜΕΓΕΘΟΣ, ΕΙΝΑΙ ΚΑΙ Ο ΠΑΝΙΕΡΟΣ ΜΟΝΑΔΙΚΟΣ ΕΛΛΑΝΙΟΣ ΗΡΩΑΣ ΑΛΕΞΑΝΔΡΟΣ, Ο ΝΕΩΤΕΡΟΣ ΠΑΓΚΟΣΜΙΟΠΟΙΗΤΗΣ..>>\n<<… ΤΟ ΟΛΙΚΟ ΑΠΟΤΕΛΕΣΜΑ ΤΟΥ ΠΟΛΕΜΟΥ ΑΥΤΟΥ ΕΙΝΑΙ ΗΔΗ ΜΙΑ ΜΟΝΑΔΙΚΗ ΥΨΙΣΤΗ ΑΛΗΘΙΝΗ ΜΝΗΜΗ ΚΑΙ ΕΝΘΥΜΗΣΗ ΓΙΑ ΟΛΟΥΣ ΤΟΥΣ ΕΛΛΗΝ ΑΝΘΡΩΠΟΥΣ ΤΩΝ ΝΕΩΤΕΡΩΝ ΧΡΟΝΟΚΥΚΛΩΝ, ΟΠΟΥ ΑΥΤΟ ΠΡΕΠΕΙ ΝΑ ΕΙΣΑΧΘΕΙ ΜΕΣΑ ΤΟΥΣ ΩΣ ΠΑΙΔΕΙΑ, ΟΠΟΥ ΚΑΝΕΝΑΣ ΕΛΛΗΝ ΑΝΘΡΩΠΟΣ ΔΕΝ ΠΡΕΠΕΙ ΝΑ ΠΡΟΔΙΔΕΙ….>>\nσελ 71 ΑΠΟ ΤΟ ΒΙΒΛΙΟ ΄΄ΟΙ ΟΛΟΤΗΤΕΣ ΙΣΟΠΟΛΙΤΕΙΑ – ΙΣΟΔΥΝΑΜΙΑ΄΄ ΤΟΥ ΑΡΤΕΜΗ ΣΩΡΡΑ.\nΚΑΙ ΒΕΒΑΙΑ ΔΕΝ ΠΡΕΠΕΙ ΝΑ ΞΕΧΝΑΜΕ ΟΤΙ Η ΜΕΓΙΣΤΗ ΚΑΙ ΕΠΑΝΑΛΑΜΒΝΟΜΕΝΗ ΔΙΑΧΡΟΝΙΚΑ ΠΡΟΔΟΣΙΑ – ΥΒΡΙΣ ΤΩΝ ΑΝΘΡΩΠΩΝ ΑΠΕΝΑΝΤΙ ΣΤΗΝ ΙΔΙΑ ΤΗΝ ΔΗΜΙΟΥΡΓΙΚΗ ΤΟΥΣ ΟΥΣΙΑ (ΠΑΤΡΩΑ ΟΥΣΙΑ) ΕΙΝΑΙ Η ΠΑΡΑΔΟΣΗ ΤΗΣ ΝΟΗΣΗΣ ΚΑΙ ΤΗΣ ΣΥΝΕΙΔΗΤΟΤΗΤΑΣ ΤΟΥΣ ΣΤΑ ΔΟΓΜΑΤΑ ΑΛΛΑ ΚΑΙ ΓΕΝΙΚΩΤΕΡΑ ΣΕ ΚΑΘΕ ΕΙΔΟΥΣ ΔΟΓΜΑΤΙΚΗ ΟΜΑΔΑ, ΙΔΕΟΛΟΓΗΜΑ, ΚΟΜΜΑ κ.α. ΠΟΥ ΜΕ ΤΟΝ ΑΠΟΣΤΑΤΙΚΟ ΑΥΤΟΝ ΤΡΟΠΟ ΑΠΕΜΠΟΛΕΙΤΑΙ Η ΔΗΜΙΟΥΡΓΙΚΗ ΔΥΝΑΜΗ ΠΟΥ ΦΕΡΕΙ ΜΕΣΑ ΤΟΥ ΚΑΘΕ ΔΗΜΙΟΥΡΓΗΜΑ – ΑΝΘΡΩΠΟΣ, ΔΙΑΛΥΟΝΤΑΣ ΕΤΣΙ ΤΗΝ ΣΥΝΕΚΤΙΚΗ ΔΥΝΑΜΗ ΤΗΣ ΚΟΙΝΩΝΙΚΗΣ ΟΛΟΤΗΤΑΣ ΠΟΥ ΔΕΝ ΕΙΝΑΙ ΑΛΛΗ ΑΠΟ ΤΗΝ ΔΗΜΟΚΡΑΤΕΑ (ΔΗΜΟΚΡΑΤΙΑ), ΜΗΝ ΕΠΙΤΡΕΠΟΝΤΑΣ ΕΤΣΙ ΣΤΙΣ ΠΡΩΤΑΡΧΙΚΕΣ ΙΔΙΟΤΗΤΕΣ ΤΗΣ ΔΗΜΙΟΥΡΓΙΑΣ ΝΑ ΕΚΔΗΛΩΝΟΝΤΑΙ ΜΕΣΑ ΣΤΗ ΖΩΗ – ΒΙΟ ΤΟΥ.\nΟΙ ΠΡΩΤΑΡΧΙΚΕΣ ΑΥΤΕΣ ΙΔΙΟΤΗΤΕΣ, ΩΣ ΓΝΩΣΤΟΝ ΠΛΕΟΝ (ΧΑΡΙΣ ΣΤΗΝ ΔΩΡΕΑ ΤΟΥ ΑΡΤΕΜΗ ΣΩΡΡΑ) ΕΙΝΑΙ ΟΙ ΕΞΗΣ ΕΝ ΝΕΑ 9: ΑΘΑΝΑΣΙΑ-ΑΛΗΘΕΙΑ-ΝΟΜΟΙ-ΑΝΔΡΕΙΑ-ΣΥΝΘΕΣΗ-ΘΕΙΟ-ΕΡΩ-ΑΗΡ-ΠΥΡ.\nΧΩΡΙΣ ΤΗΝ ΕΚΔΗΛΩΣΗ ΑΥΤΩΝ ΤΩΝ ΠΡΩΤΑΡΧΙΚΩΝ ΙΔΟΤΗΤΩΝ ΜΕΣΑ ΣΤΗΝ ΖΩΗ ΤΩΝ ΑΝΘΡΩΠΩΝ ΚΑΙ ΣΥΝΑΜΑ ΤΩΝ ΚΟΙΝΩΝΙΩΝ ΤΩΝ ΟΠΟΙΩΝ ΕΙΝΑΙ ΜΕΡΗ –ΚΥΤΤΑΡΑ ΟΝΤΑΣ ΜΙΑ ΟΛΟΤΗΤΑ – ΜΟΝΑΔΑ, ΟΙ ΜΕΝ ΚΟΙΝΩΝΙΕΣ ΜΕΤΑΤΡΕΠΟΝΤΑΙ ΣΕ ΑΓΡΙΕΣ ΑΓΕΛΕΣ ΖΩΩΝ ΟΙ ΑΝΘΡΩΠΟΙ-ΔΗΜΙΟΥΡΓΗΜΑΤΑ ΕΙΝΑΙ ΑΠΛΟΙ ΔΟΥΛΟΙ – ΠΑΛΑΙ ΠΟΤΕ ΑΝΘΡΩΠΟΙ (βλ. ΗΣΙΟΔΟΣ ΓΙΑ ΤΟ ΧΡΥΣΟ ΓΕΝΟΣ ΤΩΝ ΑΝΘΡΩΠΩΝ ΣΤΑ ΠΟΛΥ ΠΑΛΑΙΑ ΧΡΟΝΙΑ).\nΤΩΡΑ ΥΠΑΡΧΕΙ ΞΑΝΑ Η ΔΥΝΑΤΟΤΗΤΑ ΜΕ ΤΙΣ ΓΝΩΣΕΙΣ – ΣΥΧΝΟΤΗΤΕΣ ΠΟΥ ΜΑΣ ΔΟΘΗΚΑΝ ΑΠΟ ΤΟΝ ΑΡΤΕΜΗ ΣΩΡΡΑ, ΝΑ ΞΑΝΑΣΥΝΤΟΝΙΣΤΟΥΜΕ ΜΕ ΤΙΣ ΠΡΩΤΑΡΧΙΚΕΣ ΙΔΙΟΤΗΤΕΣ ΤΗΣ ΔΗΜΙΟΥΡΓΙΑΣ ΚΑΙ ΔΗΜΙΟΥΡΓΙΑΣ ΜΑΣ ΚΑΙ ΝΑ ΑΠΟΚΤΗΣΟΥΜΕ ΤΗΝ ΙΣΧΥ ΠΟΥ ΘΑ ΑΝΤΛΕΙΤΑΙ ΑΠΟ ΤΗΝ ΔΗΜΟΚΡΑΤΕΑ ΠΟΥ ΘΑ ΑΠΟΡΡΕΕΙ ΑΠΟ ΤΗΝ ΠΟΛΙΤΕΙΑ ΠΟΥ ΘΑ ΕΓΚΑΘΙΔΡΥΣΟΥΜΕ, ΩΣΤΕ ΝΑ ΕΠΑΝΕΛΘΟΥΜΕ ΣΕ ΠΡΑΓΜΑΤΙΚΗ ΑΧΡΟΝΗ ΔΗΜΙΟΥΡΓΙΚΗ ΔΙΑΔΙΚΑΣΙΑ.\nΣΥΓΓΕΛΑΚΗΣ ΜΑΝΩΛΗΣ 08-10-2019\nΠροηγούμενο άρθροΕύβοια: Αποψιλώνουν το δάσος για μεταλλευτική εκμετάλλευση – Είχαν τις άδειες πριν τη φωτιά\nΕπόμενο άρθροΟ ΕΦΙΑΛΤΗΣ ΤΗΣ Αφροδιτης Καρανικου ΑΛΛΑ ΚΑΙ ΚΑΘΕ ΕΛΛΗΝΑ.


Η πολιτική συμπεριφορά είναι ίδια ανεξάρτητα σε ποιο επίπεδο της πολιτικής ζωής βρίσκεσαι τώρα - Παύλος Γερουλάνος\nΣΥΝΕΝΤΕΥΞΕΙΣ Η Χρυσή Αυγή είναι μια οργάνωση που θέλει να καταλύσει την δημοκρατία. Είναι πολιτικά ένοχη\nΗ πολιτική συμπεριφορά είναι ίδια ανεξάρτητα σε ποιο επίπεδο της πολιτικής ζωής βρίσκεσαι τώρα\nΣυνέντευξη στον Overfm 104,9 στον δημοσιογράφο Τάσο Ζαφειράκη.\nΗ έννοια της αντιπολίτευσης\nΘεωρώ ότι ξεκινήσαμε με μια διάθεση όλοι μας να βοηθήσουμε την Αθήνα, τόσο ο κ. Σοφιανός, ο κ. Ηλιόπουλος όσο και εγώ, να είμαστε εποικοδομητικοί στην κριτική μας και να βοηθήσουμε να γίνουν πέντε πράγματα γιατί αναγνωρίζαμε ότι η Αθήνα έχει τεράστιες ανάγκες και δεν θεωρούσε κανείς από εμάς ότι είναι σωστό να προχωρήσει σε μια στείρα αντιπαράθεση χάριν της προσωπικής του εξέλιξης. Έτσι λοιπόν και οι τρεις αντιπολιτευόμενες παρατάξεις πολύ συχνά φέρνουμε προτάσεις στο Δημοτικό Συμβούλιο. Ο κ. Μπακογιάννης μας ακούει δυστυχώς μόνο όταν είναι με την πλάτη στον τοίχο. Η εποικοδομητική αντιπολίτευση όμως μπορεί να προσφέρει εκεί που δεν είσαι με την πλάτη στον τοίχο, εκεί, δηλαδή, που έχεις ακόμα ευελιξία κινήσεων. Όταν φέρνεις μια πρόταση, το Δημοτικό Συμβούλιο δεν έχει μόνο υποχρέωση να την περάσει ή να μην την περάσει αλλά και να συζητήσει για να την κάνει καλύτερη. Καλή πρόθεση υπάρχει αλλά πρέπει να υπάρχει και από την άλλη πλευρά μια δημοτική αρχή που ακούει και αλλάζει προς την κατεύθυνση που πείθεται ότι τα πράγματα γίνονται καλύτερα για τους Αθηναίους πολίτες.\nΣτον Δήμο μου δίνεται η ευκαιρία να συμμετέχω σε αποφάσεις και να φέρνω προτάσεις με την παράταξή μου οι οποίες θεωρώ ότι έχουν άμεσο αντίκτυπο στην κεντρική πολιτική σκηνή. Ο τρόπος που συμπεριφέρεσαι πολιτικά σε οποιοδήποτε επίπεδο της πολιτικής ζωής, νομίζω σε χαρακτηρίζει συνολικά, αποκαλύπτει πώς θα συμπεριφερόσουν σε μια άλλη περίπτωση. Όταν επιμένεις στις δημοκρατικές διαδικασίες στον δήμο, θα επιμείνεις για δημοκρατικές διαδικασίες και στις ομοσπονδίες που συζητούσαμε νωρίτερα, θα επιμείνεις για δημοκρατικές διαδικασίες και σε ένα κόμμα. Άρα, τα δείγματα γραφής που δίνεις όπου κι αν είσαι στην πολιτική είναι χαρακτηριστικά για το πώς θα χειριζόσουν διαφορετικά τα πράγματα. Όταν κάνεις εποικοδομητική αντιπολίτευση στον Δήμο αυτό σημαίνει ότι θα έκανες το ίδιο και στη Βουλή. Δεν θα έκανες μια στείρα αντιπαράθεση χωρίς πολιτικό περιεχόμενο. Για μένα αυτό είναι πολύ σημαντικό και η δουλειά που κάνουμε στον Δήμο δείχνει ότι τα πράγματα μπορούν να γίνουν αλλιώς.\n” Υιοθεσίες” δημοσίων χώρων\nΣτην προεκλογική εκστρατεία είχα προτείνει – και το είχε υιοθετήσει ο κ. Μπακογιάννης – ότι όλους αυτούς τους χώρους που ο δήμος δεν έχει τα χρήματα να διαχειριστεί, θα μπορούσε να ενθαρρύνει να τους υιοθετήσουν άλλοι. Θα μπορούσε, για παράδειγμα, μια τράπεζα να πει ότι «εδώ η πλατεία με ενδιαφέρει και θα βοηθήσω και εγώ να διατηρηθεί καλά». Αυτό το είχα προτείνει διότι υπάρχει ένα θέμα με το προσωπικό στον Τομέα Πρασίνου, αφού δεν επιτρέπει το κράτος να προσλάβουμε ανθρώπους για να στελεχώσουμε αυτόν τον τομέα. Είχα πει ότι η λύση είναι η υιοθεσία δημοσίων χώρων αλλά ότι αυτό προϋποθέτει πάρα πολύ αυστηρούς κανόνες. Ένας ιδιώτης ή ένα σχολείο που θέλει να υιοθετήσει ένα παρτέρι δεν μπορεί να κάνει ό,τι θέλει εκεί, τις προδιαγραφές τις βάζει ο δήμος και από εκεί και πέρα, μια ΜΚΟ, μια λέσχη φιλίας, ένας φορέας μπορεί να προσέχει αυτούς τους χώρους. Ο κ. Μπακογιάννης υιοθέτησε αυτήν την πρόταση ολόκληρη πλην ενός σημείου, το «πολύ αυστηρούς κανόνες». Έτσι λοιπόν, ανέθεσε σε διάφορους φορείς μέσα στην πόλη κάποιους χώρους και ανέλαβαν να πληρώσουν εκείνοι για τις εργασίες. Το θέμα δεν είναι μόνο να πληρώσεις όμως για να φτιαχτεί κάτι, πρέπει κάποιος στη συνέχεια να το συντηρεί και να το προσέχει. Αν δεν έχει τα εργαλεία να το κάνει ο δήμος, πρέπει μέσα στη συμφωνία υιοθεσίας να είναι ρητοί οι όροι με τους οποίους ζητείται κάτι τέτοιο από έναν φορέα. Είναι σημαντικό εργαλείο η υιοθεσία δημοσίων χώρων αλλά δεν μπορεί να γίνεται χωρίς κανόνες και αυτό που βλέπουμε στην Ομόνοια είναι ότι έγινε η υιοθεσία αρχικά αλλά στη συνέχεια το έργο αφέθηκε και μαραζώνει.\nΟ νόμος για τις ομοσπονδίες\nΔεν μπορώ να καταλάβω πού το πάει ο σημερινός Υφυπουργός Αθλητισμού και γι΄αυτό δεν θα ήθελα να σχολιάσω τις κινήσεις του. Στην πολιτική και ειδικά όταν έχεις να κάνεις με έναν χώρο τόσο ευαίσθητο πρέπει οι στόχοι σου να είναι πάρα πολύ ξεκάθαροι, να τους βάλεις στο τραπέζι και να αναζητήσεις τη βοήθεια όλων για να τους πετύχεις. Αποσπασματικές κινήσεις δεν κάνουν καλό, αντίθετα, στέλνουν τα λάθος μηνύματα και ο καθένας στη συνέχεια τα εκμεταλλεύεται όπως θέλει. Ο Υφυπουργός πρέπει να θέσει συγκεκριμένους στόχους και για το ποδόσφαιρο και για τον Αθλητισμό γενικότερα και να τους υπηρετήσει με τον καλύτερο δυνατό τρόπο.\nΖούμε σε μια κοινωνία που συνεχώς μεγαλώνει σε ηλικία, οι άνθρωποι που έχουν πάρει σύνταξη μπορούν να βοηθήσουν σε πολλούς τομείς μεταξύ των οποίων και στις ομοσπονδίες. Τα όρια ηλικίας για εμένα είναι απαράδεκτα οπουδήποτε και αν τίθενται. Όταν ήταν στην αρμοδιότητά μου αυτά τα θέματα, είχαμε πει κάτι διαφορετικό, ότι θα υπάρχουν κάποια όρια, ένας αριθμός θητειών που θα μπορούσε κάποιος να υπηρετήσει και ότι θα μπορούσε μετά από ένα διάλειμμα κάποιος να εκλεγεί ξανά. Δηλαδή, δεν θα μπορούσες να είσαι μόνιμος πρόεδρος, θα μπορούσες όμως να φύγεις για λίγο και να επανέλθεις αργότερα. Αναφορικά με τέτοια θέματα, πρέπει κανείς να δει ποια είναι η καλύτερη διάρθρωση των διοικήσεων των ομοσπονδιών. Υπάρχουν πολλοί τρόποι βελτίωσης. Για παράδειγμα, δεν χριεάζεται να εκλέγεται ένα ολόκληρο διοικητικό συμβούλιο μεμιάς, μπορεί να εκλέγεται κυκλικά, να εκλέγονται δύο κάθε χρόνο, έτσι ώστε να μπαίνουν σιγά σιγά νέα μέλη μέσα, άνθρωποι με δεξιότητες που μπορεί να μην ήταν χρήσιμοι παλιά αλλά να είναι τώρα. Έχεις πολλούς τρόπους να αυξήσεις την ποιότητα της διοίκησης ενός τέτοιου φορέα. Το να λες όμως ότι ένας άνθρωπος λόγω ηλικίας δεν μπορεί να συμμετέχει είναι εκτός πραγματικότητας.\nΗ ποιότητα των εκλεκτόρων είναι το πιο σημαντικό. Αυτοί οι οργανισμοί πρέπει να είναι δημοκρατικοί και να εκλέγουν όποιον εκείνοι αποφασίζουν. Αυτό που γινόταν παλιά ήταν ότι πολλοί πρόεδροι ομοσπονδιών «έφτιαχναν» τους εκλέκτορες έτσι ώστε να μπορούν να εκλέγονται. Θυμάστε παλιά με τους «οργανισμούς σφραγίδα», που δεν υπήρχε κανείς από πίσω αλλά είχαν δικαίωμα ψήψου. Πιο πολύ θα έπρεπε να ασχολούμαστε με το αν οι άνθρωποι που εκλέγουν είναι πραγματικά εκπρόσωποι των οργανισμών και λιγότερο με το αν κάποιος είναι μεγάλος ή μικρός σε ηλικία. Από εκεί και πέρα, ας αφήσουμε τη δημοκρατική διαδικασία να λειτουργήσει έτσι όπως θα έπρεπε.